Jaione Ugaldebere: "Ez dakit ezetzik esaten, erronka moduan hartzen ditut gauzak" : Oarsoaldeko Hitza\nJaione Ugaldebere. Irakaslea.\n"Ez dakit ezetzik esaten, erronka moduan hartzen ditut gauzak"\nOiartzuni ekarpen handia egindakoa da Ugaldebere, eta horretan jarraitzen du. Arlo askotara eraman du bere lana, eta irribarre batekin aurre egin die bidean izan dituen erronka guztiei.\nOiartzun urtekaria osatzen duen taldeko kide zara. Aurtengoa urte atipikoa da. Zein martxa darama aurtengoak?\nOtsailean hasi ohi gara. Erabakitzen dugu zein izango den elkarrizketa nagusia, Oiartzungo seme-alabak-eko protagonista zeintzuk izango diren… Urte dezente daramazkigu parekidetasun irizpideak sartzen.\nBizpahiru bilera egin genituen, eta COVID-19arekin, online egin behar izan genituen. Orain berriro bildu gara, eta esan daiteke bideratuta dagoela. Bagenuen beldurra, baina sekula baino mardulago aterako dela dirudi. Badirudi jendeak etxean idazteko denbora eduki duela!\nUrtekaria egiten 1991n hasi zinen, Kultura zinegotzi kargua hartzearekin batera.\nOrduan Joxe Mari Sanzberro eta Adolfo Leibar zena zeuden. Udaleko jendea ere egoten zen, eta Iñaki Arbelaitzek ere xaxatzen gintuen, hau edo bestea elkarrizketatzeko.\nZinegotzi izan baino lehen, herriko baten bati jasotako ipuinen ekarpena egin nion urtekariari, eta ikastolaren bitartez ere ezagutzen nuen. 1993koan argitaratu genuen Jose Manuel Azkue organistari buruzko lana. Juan Mari Lekuona prestatu zen, eta ni bere laguntzailea izan nintzen. Pila bat ikasi nuen, eta gustatu zitzaidan.\nOndoren etorri ziren Anizeta jatetxeko Anizetari eta Matteoneko Maritxuri elkarrizketak. Gero pena eman zidan uzteak, eta gaur arte. Batzuetan ibiltzen zara ezin ailegatuta, baina gustura. Herriko jende asko ezagutzen duzu, eta saltsa berezi bat sortzen da. Ia beti jende heldua izaten da, eta ikuspegi ezberdinak ezagutzen dituzu. Honez gero 25 bat elkarrizketa eginda izango ditut.\nBeraz, ez da lan bat zuretzako?\nLeibar ia bukaera arte egon zen aldizkariaren batzordean, eta Joxe Mari Sanzberrok 70 urte bete zituenean utzi zuen. Jende gaztea sartzen joan zen batzordean —Goiatz Labandibar eta Mattin Kazabon—, eta ideia berriak ekarri dituzte.\nOiartzungo Seme-alabak-en, lehen, bakoitzaren lorpenen arabera agertzen zen jendea. Orain, saiatzen gara auzo bakoitzak bere espazioa eduki dezan.\nBaita beste belaunaldietara pasatzea ere bai.\nBai. Ikusten genuen jende helduak erosten duela, eta gazteek ez dakitela zer den ere. Horregatik, jende gaztea elkarrizketatzen dugu, gehiago iristeko. Aurten, adibidez, Izar Aizpuru dantzaria elkarrizketatu dugu.\nHori urtean behin, baina egunero aritzen zara, kronista bezala.\n2012tik daramat, nahiz eta etenaldi txiki bat egin nuen. Joxe Mari Sanzberro ari zen lehen El Diario Vascon. Nire irakasle izandakoa da. Batxillerra Oiartzunen egiten genuen, eta azterketak egitera Donostiara joaten ginen; bera zen irakaslea.\nIkastolako komunikazio edukiak pasatzen nizkion; garai batean ez zegoen Internetik, eta bere etxera eraman behar izaten ziren gauzak. 2011n zerbait ateratzeko eskatu nion eta erretxindua nabaritu nuen. Azkenekoa izango zela esan zidan. Animatzeko esan zidan, eta nik ezetz. Astebetera, uztaila zen eta oporretan nengoen. ‘Probatu gabe ezetz esatea ere…’. Animatu nintzen, baina esan zidan Gaizka Lasarekin lotua zeukala. Handik hilabete batzuetara Lasak berak eskaini zidan, jarraipena egitea zaila egiten zitzaiolako.\nBertigoa eman zizun?\nBai, nire buruari ‘uf’ esan nion. Bost urte pasatuta batxe txiki bat izan nuen, baina era berean gauza pila bat jakiten dituzu, honekin eta harekin hitz eginda. Agian gehiegi bolkatu nintzen, ez nion neurria hartu. Ikasle izandako bi gaztek hartu zuten lekukoa. Orain, bueltan, lasaiago ibiltzen naiz.\nUrtekarirako lehen elkarrizketan ez nekien komatxoen artean jarri behar zela testuaren zati bat… Eginez ikasten da ofizioa.\nEtxean beti erosi izan dugu egunkaria. Haurra nintzenean, Garmendia okindegikoek Iturriozko Santxo etxean uzten zituzten, beraiek jasotzen zituzten. Eguerditan joaten nintzen ni bila. Hango andreak Lutxi izena zuen. ‘Ave Maria purisima’ esaten nien nik, eta ‘Hara, Jaione!’. Amak hilabete bukaeran ordaintzen zien egunkaria.\n«Urtekarian gazteak elkarrizketatzen ditugu, gehiago iristeko»\nLanbidez, irakaslea zara. Nola iritsi zinen horra?\nDonostiako UTGn hiru urtez ikasi nuen Historia, eta gero bi urte Geografia ikastera Zaragozara. Etxera bueltan lana bilatzeko izena eman behar nuen, eta data pasa egin zitzaidan.\nAmari esan nionean data pasatu zitzaidala, eta urtebete egongo nintzela lanik egin gabe… ‘Oraintxe bertan joan hadi ikastolara, eta esan ezan zer ikasi dunen!’. Ez curriculumik eta ezer gabe joan nintzen, txintxo-txintxo. 1982 urtea zen. Zuzendariarekin hitz egin nuen, eta hamabost egunera deitu ninduten.\nJardunaldi erdiz hasi nintzen, heziketa bereziko haurrekin. Psikologo bat nuen laguntzaile. Bi urtez egon nintzen jardunaldi erdiz, eta arratsaldetan AEKn aritu nintzen, jendea behar zutela eta. Kontua da nik ikasketa guztiak gazteleraz egin nituela.\nLagunekin eta familiakoekin euskaraz hitz egiten nuen, baina Zaragozako bi urteetan dena gazteleraz aritzen nintzen. Euskaraz hitz egiteko erraztasuna galdu nuen, berrikotik hasi nintzen. Mintzapraktikan aritu nintzen gehienbat, eta hirugarren urtean EGA atera nuen. Ikasketa bat izan zen. Ondoren, jardunaldi osoko irakasle postua eskaini zidaten Lehen Hezkuntzan. Gero etorri zen DBH, lizentziatua naizelako. Eta hor jarraitzen dugu, gaztetxoekin borrokan [barre egin du].\n38 urte daramatzazu ikastolan. Badira urteak…\nAberasgarria izan da. Zuzendari izan naiz, ikasketa buru ere bai… Orain irakasle soila naiz, eta errazagoa da. Tokatu zitzaidan zuzendari izatea Euskal Eskola Publikoaren Legea indarrean jarri zenean. Ikastolaren matrikulazio kopurua izugarri jaitsi zen; gero berreskuratu genituen.\nHorrez gain, DBH ezarri zenean ere zuzendari izan nintzen. Urte oso aberasgarriak izan ziren haiek: Orereta Ikastolarekin batera Oiartzo sortu genuen, Oiartzungo Udal Ikastola Partzuergoa sortu zen 0-3 urteko haurrentzako… Erabateko dedikazioa eskaini nion ikastolari. 1996tik 2002ra arte izan nintzen zuzendari, eta orduan ere martxan jarri zen txosna.\nIkastolan txiripaz hasi zinen, baina irmo defendatu duzu.\nOso ikastolazalea naiz. Lan asko eta inplikazio handia eskatu du. Nire ustez, herriari aberastasun handia ematen dio. Ikusten dituzu hemen ikasle izan direnak jende inplikatua dela herrian.\nZuen parte bat daramatela sentitzen al duzue, harrotasunez?\nBaina harrokeriarik gabe. Enteratzen zarenean hau han dabilela, edo bestea beste zerbaitetan, ilusioa egiten dituzu noraino iritsi diren ikusteak.\nZinegotzi ere izan zinen, 1991-1995 agintaldian. Nola oroitzen duzu udalgintzan aritzea?\nEz dakit ezetz esaten. Erronka bat bezala hartzen ditut gauzak: ‘Zergatik ez?’. Arantza Lete ere nirekin batera aritu zen, eta esana nion balio ez bagenu, martxa egingo genuela.\nKultura zinegotzi izan nintzen, eta balio izan zidan herriko hainbat gauza hurbiletik ezagutzeko. Proiektu batzuk jarri ziren martxan: liburutegia, kiroldegia… Ordura arte ez zegoen. Uste dut Herri Batasuneko orbitako herria ginenez, zigortuta ginela; ia herri guztiek bazeukaten eta guk oraindik ez. Aurrekoek egindako lanari esker ireki ziren, baita bidegorria ere. [Jon] Iñarrak bisio bat eduki zuen… zer egingo genuke guk bidegorririk gabe?\nOso esperientzia polita izan zen. Adin horretan banenbilen ama izan ala ez izan zalantzan. Lau urte pasa eta erabakia hartzera lagundu ninduen.\nNola bizi zenuen emakume gutxi zeuden arloan aritzea?\nOrduan ez zitzaion hainbesteko garrantzirik ematen. Ziurrenik baietz esango nuen erakusteko emakumeok balio dugula.\nUdalean bazeuden batzorde batzuk potenteagoak zirenak. Hirigintza, adibidez. Kulturako erabakiak, berriz, light-agoak ziren. Nik, hala ere, pareko hartzen nituen taldeko gizonak, dena eztabaidatzen genuen, dena demokratikoa zen.\nBeste saltsa batzuetan ere ibiltzen zara: zure auzoko festen antolakuntzan.\nIturriozko santiyutan egiten zena zen, adinaren arabera festa batzordean sartzen zinela. Kuadrilla batek hurrengoari pasatzen zion lekukoa. Gu 14 bat urterekin hasi ginen txosnan lanean, eta lana bakarrik egiten genuen. Poliki-poliki joaten zinen gehiago sartzen.\n1976 ingurutik 1983ra bitartean urtero-urtero ia gauza bera zen. Egan, Minxoriak eta horrelakoak ekartzen genituen, kanpotik jendea etor zedin. Jubilatuen bazkaria edo Santiyo bezperako afaria egiten zen, auzoari begira, baina gehiago ikusten genuen jendea etortzea.\nAntzerki talde bat ekartzen genuen Bilbotik, eta Hernanira joaten ginen kartelak-eta jartzera. 1983an, madalenak bertan behera geratu zirenean, kuadrillako mutilek erabaki zuten ez zutela parte hartuko, festak hasi baino pixka bat lehenago. Neskak bakarrik geratu ginen turnoetan. Oreretan suspenditu zirenez, jende asko etorri zen. Haiei lekukoa pasatu genien. 2001ean ez zen festarik egin Iturriotzen.\n«Nire ustez, Haurtzaro Ikastolak aberastasun handia ematen dio Oiartzuni»\nAntolakuntzan aritzen zirenek ez zuten lekukoa pasatzeko trantsizioa egin, eta Iturriotz festarik gabe geratu zen. Hurrengo urterako guardia zaharrekoak elkartu ginen berriro, eta lau bat urtez egin genituen. Orain daudenak engantxatu genituen; haiek sartu eta gu erretiratu egin ginen. Orain hesiaren beste aldetik gozatzen ditut festak. Orain kristoren kuadrilla dago, antolaketa polita, heldu pila bat ogitartekoak egiten… ilusioa egiten dizu. Lehen kanpokoak etortzea nahi bagenuen, orain gehiago da auzokoek disfrutatzea.\nHorrez guztiaz gain, Pirinioak gurutzatzen ari zara.\n1990ean Iturrioztik atera eta Santiagoraino joan ginen, bizikletan. Abentura bat zen, ez du zer ikustekorik gaur egun denarekin. Hurrengo urtean, Costa Bravaraino joan ginen bizikletan, Pirinioak gurutzatuz. Bidai motzagoak ere egin ditugu.\nIaz esan genuen oinez egin behar genuela, eta GR11 bidea egiten hasi ginen. Higerretik hasi eta iritsi gara Pinetaraino —Monte Perdido ingururaino—. Uztailean nahi dugu Cap de Creusera iritsi. Gazteek egiten dutena da motxila hartu, eta dena zuzenean joan. Ni ez nago horretarako. Orduan, egiten duguna da furgoneta hartu, utzi, etapa bat egin eta buelta. Beraz, joan eta etorri egiten ari gara.\nHemen bertan badaude toki batzuk ezagutzen ez nituenak. Iaz etapa bat egin genuen, Irundik Beraraino, edo Elizondora. Zoragarria da. Ezagutzen dituzu paraje ikusgarriak, baita jende jatorra ere bai.


Ane Zubeldia Magriña | Hitzen uberan\nAuthor Archives: Ane Zubeldia Magriña\nLEKU BAT, BERANDU (antzezlan posible baten kimua) Lekuan ez dago lekua besterik. “Maitatzea nondik balitz”, Maite Larburu Hau etxe huts bat da. Etxe bat, oraindik. Oraindik diot aurki ez delako izango. Ni joaten naizenean desagertu egingo da etxe hau. Horregatik … Continue reading →\nPosted on 2021-09-13 by Ane Zubeldia Magriña\nKale bat, zatika Eta beste susmo batek egiten digu tira: zerbait galdu dugu. Margaret Atwood, “A Place: Fragments” Oroitzen ditut prostitutak callefuenterrabiako ateetan zain, eta gu maldan behera korrika pasatzen, lehenengo mozkorraldia begietan 14 urterekin etxera bueltan oinez, eta gorputz … Continue reading →


Euskal Herriko Nekazarien Elkartasuna - Wikipedia, entziklopedia askea.\nEuskal Herriko Nekazarien Elkartasuna\n(«EHNE» orritik birbideratua)\nVia Campesina (en)\nEHNE, Euskal Herriko Nekazarien Elkartasuna, 1976 eta 1977 urteen bitartean sortu eta legeztatu zen nekazaritza sindikatua eta nekazaritza erakunde profesionala da. Egun, lau sindikatu probintzialek osatzen dute: Bizkaiko, Gipuzkoako eta Nafarroako EHNEk eta Arabako UAGAk (Arabako Nekazari eta Abeltzainen Batasuna).\nEHNEren pankarta, AHTren aurkako manifestazio batean, Bilbon.\n1981. urte arte ez ziren lehen estatutu komunak legeztatu. Estatutu horietan Bizkaia, Gipuzkoa eta Araba bildu zituzten. 1986an Nafarroako EHNE sortu zen, eta konfederaziora atxiki zen.\n1990 urtean lehendabiziko kongresuarekin lehen jauzi kualitatiboa egin zuten, kongresuak nekazaritza sindikalaren egituraketa jaso baitzuen. Ondoren bigarren, hirugarren, eta laugarren kongresuak ere egin ziren (1992., 1997. eta 2002. urteetan). Gaur egun EHNEk 6.150 kide ditu.\nNazio eremuan, lehentasunezko harremanak ditu Ipar Euskal Herriko ELBrekin. Euskal Herritik kanpora jarduteko, 1992. urtean, beste batzuekin bat egin zuen: CPErekin, Europan jarduteko; eta COAGekin, Espainiar estatuan jarduteko. Halaber, 1993 urteko maiatzean Via Campesina sortzeko kongresuan parte hartu zuen.\n2014ko uztailaren 24ean, Gipuzkoako EHNE utzi eta egitura berri bat sortuko zuen afiliatu talde batek. Zatiketa batik bat bi faktorek eragin zutela zioten: EHNEk barnean gehiegi hartu nahi izateak eta herrialdeko egitura «anakronikoa» izateak. Zuzendaritza taldeko 11 kideetatik zazpik dimisioa eman ostean, erabateko normaltasunik gabe funtzionatu zuen Gipuzkoako EHNEk azken bizpahiru urteetan.\n↑ «Gipuzkoako EHNE utzi eta egitura berri bat sortuko du afiliatu talde batek» Berria 2014-07-23.\nMultimedia: Euskal Herriko Nekazarien Elkartasuna\nOrriaren azken aldaketa: 1 maiatza 2020, 00:11.


Aurrez aurreko itzulera "adostua eta segurua" eskatu dute hezkuntza komunitateko langileek : Irutxuloko Hitza\nHezkuntza komunitateko askotariko langileek manifestazio jendetsua egin dute Donostian. (Argazkia: Beñat Parra)\nELA, LAB, Steilas, UGT eta CCOO sindikatuek deitu dute grebara, eta manifestazioan irakasleek, azpikontratatutako langileek (jangeletakoek, garbitzaileek, garraio zerbitzuetakoek, eta abar) eta gurasoek hartu dute parte. Sindikatuen arabera, grebak %65eko jarraipena izan du Euskal Autonomia Erkidegoan.\nMobilizazioa Alderdi Ederretik abiatu da, eta Erdialdeko kaleetatik ibili ondoren, Bulebarrean bukatu da. Han, adierazpen bat irakurri dute manifestariek, eta Eusko Jaurlaritzaren “inprobisazioa” salatu dute: “Sei hilabete izan dituzte eskolarako itzulera prestatzeko, baina hiru aste falta zirenean hasi ginen neurrien berri izaten”. Era berean, nabarmendu dute Hezkuntza sailak “arduragabekeriaz” jokatu duela, momentuz ez dituelako bermatu hezkuntza segurua izateko beharrezko baliabideak: “Irakasleentzako baliabideak jarriko dituztela diote, baina non daude? Bestalde, irakasleentzako soilik izango dira? Zer gertatzen da hezkuntza komunitateko gainontzeko langileekin? Ez badira baliabideak bermatzen, kalteak familiek ordainduko dituzte”. Horretaz gain, azpikontratatutako langileeek Lan Delegazioak grebaren aurrean izandako jarrera salatu dute, “%100eko gehiegizko zerbitzu minimoak” ezarri baitizkiete.\nBesteak beste, hauek dira langieen eskakizunak: ratioak jaistea, langile kopurua handitzea hezkuntza komunitateko arlo guztietan, ikasgeletan gehienez 10-15 ikasle egotea (haurreskoletan gutxiago), jangela zerbitzua denentzako bermatzea, egoera zaurgarrian dauden langileentzako baliabideak bermatzea eta kontziliazioa ahalbidetzea.\nHezkuntzako langileek Erdialdeko kaleak bete dituzte


Nola egiten da apal bat azulejuekin? | Consumer\nNola egiten da apal bat azulejuekin?\nBainuko txokoak aprobetxatzea\nNormalean, bainugelek oso leku txikia izaten dute komunetakoak ez diren beste edozein altzari sartzeko. Beraz, bereziki garrantzitsua izango da “ahaztutako” lekuak, hala nola izkinak, aprobetxatzea.\nOhiko xelebreetara jo beharrik ez izateko, iradokizun bat da lauza handi bat edo bi erabiltzea apala egiteko.\nBehar den materiala (kasu honetan, azulejua) eduki ondorengo lehen pausoa baldosa diagonalean ebakitzea da, azuleju-marratzaile batekin, emaitza bi triangelu aldeberdin izan dadin. Apala non jarri erabakiz gero, azulejua jarriko da. Maila batekin egiaztatzen da lurrarekiko paralelo geratzen dela, eta arkatz batekin markatzen da haren kokapena.\nApalari eusteko, marraztutako lerroaren azpian jarriko den euskarria erabili beharko da. Hormari euskarria jartzean, torlojuen kokalekua markatuko da. Horretarako, euskarria jarriko da, eta zulotik arkatz batez markatu zulatu behar den posizioa. Ondoren, euskarria bereizi, zulatu eta takoa sartu beharko da. Azkenik, euskarria jarri eta torlojuz lotu behar da.\nAzulejuaren tamainaren arabera, euskarri bat edo bi jarri beharko dira alde bakoitzean. Anakelak are gehiago ziurtatu nahi badira, euskarrien goialdea itsasgarriren batez busti daiteke, baldosarekin kontaktuan.\nHorrela dago apala, baina, gainera, ez da ahaztu behar azulejua nahi bezala apaindu eta margotu daitekeela. Gainera, baldosaren ertzei lauzaren kolore bereko edo desberdineko pintura-eskua eman behar zaie, eta berniz-geruza batekin amaitu.\napal azuleju baldosa euskarri posición-eu


San Markos mankomunitateak 25,7 milioi €-ko aurrekontua onartu du 2015. urterako\nPSE-EE, EAJ eta PP alderdien gehiengo osoarekin onartu dira kontuak. Bilketa-tasek egonkor jarraituko dute, eta San Markoseko zabortegia zigilatzeko obra esleitutako aurrekontuaren azpitik amaitu da.\nGaurko bileran, San Markos Mankomunitateko Batzarrak 25.774.550 euroko aurrekontua onartu du 2015. urterako. Kontuak gehiengo osoz onartu dira PSE, EAJ eta PP alderdien aldeko botoari esker. Denis Itxaso presidenteak azpimarratu du 2014ko kontuak zehaztasun handiz itxi direla, 2015. urtean udalen ekarpen arruntak igoko ez direla, eta San Markoseko zabortegia zigilatzeko obra esleitutako aurrekontuaren azpitik egikaritu dela. Azken alderdi horri dagokionez, lortutako soberakina zabortegirako sarbidea ematen duen eta obrarekin kaltetu den errepidea konpontzeko erabiltzea dago aurreikusita.\nAurreikusitako gastua 25 milioi eurotik gora da, eta partidarik handiena (12 milioi euro baino gehiago) GHKri hondakinen (eta, bereziki, errefusaren) altako tratamenduagatiko tasak ordaintzera bideratuko da. Beste gastu garrantzitsu batzuen artean, honako hauek aipa daitezke: San Markoseko zabortegiko transferentzia-estazioaren ustiapena (2.075.000 €), paperaren eta kartoiaren gaikako bilketa (1.380.000 €), ontzien gaikako bilketa (1.500.000 €), eta ontziak sailkatzeko Urnietako instalazioaren ustiapen-gastuak (1.981.000 €). Gastu garrantzitsuak dira, halaber, industrialdeetako gaikako bilketek eta garbiguneen kudeaketak eragindakoak (1.450.000 eta 250.000 €, hurrenez hurren). Bestalde, Mankomunitateak 480.250 € bideratuko ditu langile-gastuetarako, eta beste 224.000 € ingurumen-leheneratzearen gastuei aurre egingo dien San Markoseko zabortegiaren itxiera-funtsarako.\nS. Markoseko zabortegiaren ustiapena\nPaperaren eta kartoiaren gaikako bilketa\nAizmendiko zabortegiaren ustiapena\nOntzien gaikako bilketa\nOntziak sailkatzeko Urnietako instalazioa\nIndustrialdeetako gaikako bilketa\nSan Markoseko zabortegiaren itxiera-funtsa\nEpe luzerako maileguen amortizazioa\nDiru-sarrerei dagokienez, partidarik esanguratsuenak Mankomunitateko kide diren udalek egindako ekarpenenak dira. Horri dagokionez, bereizi egin behar dira, alde batetik, Mankomunitateak zuzenean egindako zerbitzuak ordaintzeko ekarpen arruntak (3.785.624 €-ra iritsiko direnak eta 2014. urtearekiko egonkor jarraituko dutenak), eta, bestetik, GHK-k hondakinekin egiten duen altako tratamendua (udalentzat karga ekonomikorik astunena dakarrena, eta alde handiarekin gainera) finantzatzeko jasotako kuotak (2015. urtean 10.933.000 €-ra iritsiko direnak). Beste diru-sarrera esanguratsu batzuk Mankomunitateak hainbat materialen gaikako bilketarako egiten dituen zereginengatik Hondakinak Kudeatzeko Sistema Integratuak egindakoak dira: edukiontzietako papera, 480.000 €; ontziak, 1.315.000 €; ontzien sailkapena, 2.313.000 €; ostalaritzako beira, 160.000 €; beira-edukiontzien garbiketa, 102.000 €; eta aparatu elektriko eta elektronikoen hondakinen bilketa, 65.000 €.\nMateria organikoaren tratamenduaren kostua ez da kontuan hartzen (zuzenean ordaintzen zaio GHKri).


Sakana Motorsportek bertan behera utzi du XXXIX. Urbasako Igoera - Sakana - Guaixe.eus\nSakana Motorsportek bertan behera utzi du XXXIX. Urbasako Igoera\nGuaixe 2020-07-21 10:30\nUrriaren 3an zen jokatzekoa, baina bizi dugun egoeraren aurrean proba bertan behera uztea “zentzuzko erabakia” dela uste du eskuderia sakandarrak\nUrriaren 3rako iragarria zegoen XXXIX. Urbasako Igoera, baina Sakana Motorsport eskuderiak atzo zabaldutako oharrean azaldu du lasterketa bertan behera uztea erabaki duela.\nErabakia hartzea zaila izan dela aitortu du eskuderia sakandarrak. “Aurten bizi ditugun etengabeko aldaketek eta ezjakintasun egoerak gure proba bertan behera uzteko erabaki zaila hartzera eraman gaituzte. Berriro ere Urbasako Igoerarik gabe gelditzea ez da inoren gustukoa, baina bizi dugun errealitatea ikusita, zentzuzko erabakia dela uste dugu, hilabete hauetan bertan behera gelditu diren kirol proba askorekin gertatu den bezala” dio Sakana Motorsportek. Horretaz gain, eskuderia sakandarrak aipatu du badakitela proba hau aurrera ateratzea posible egiten duten entitate eta laguntzaileen egoera “zaila” dela, eta guztia kontuan hartuta, eta elkartasunean, Urbasako Igoera bertan behera uztea egokia iruditu zaiela.\nHorrela, XXXIX. Urbasako Igoera 2021era atzeratu dute. “Hau guztia lehenbailehen pasa dadin espero dugu, 2021 urtean indarrez betetako Urbasako Igoera antolatu ahal izateko, 2021ean Sakana Motorsporten 10. urteurrena ospatuko baita” dio eskuderiak. Datorren urtean Sakana Motorsportek 10 urte egingo ditu Urbasako Igoera proba historikoa antolatzen. Bukatzeko, Urbasako Igoera aurrera ateratzeko laguntza ematen duten babesle, parte hartzaile, laguntzaile, boluntario, ofizial eta herritar guztiei eskerrak eman dizkie Sakana Motorsportek.


Konfiantzan oinarritutako pedagogia | Nevers Ikastetxea\nBidaltzailea:sreven-admin\t 9 apirila, 2021 9 apirila, 2021\nAurreko ikasturtean gure ikastetxeko haurtzaindegia berregitearen aldeko apustua egin genuenean, espazio berri bat berridazteko aukera paregabea sortu zitzaigun. Argi geneukan oihal zuri hori maitasunez, berotasunez, argiz eta ingurumena errespetatzen duen material naturalez hornitu behar genuela, biztanleei etxe berri batek ematen duen erosotasuna eta ongizatea emateko.\nEz zen lan erraza izan. Apustua handia zen, baina eraikuntza arloko adituen laguntzari esker, gure ametsetako espazioa eraikitzea lortu genuen. Leku magiko bat, non umeak aske senti daitezkeen esplorazioan, beren gaitasun biologikoen garapen naturalerako motibazioekin eta garapen positiborako egitura eta elementu motibatzaile berriekin lagunduta.\nBaina hezteko eta hazteko pentsatutako espazio bat, oso polita, beroa eta atsegina izan arren, ez da ezer lanerako filosofia on batek laguntzen ez badu. Horrela, bada, gure bigarren zeregina espazio berriarekin bat datorren hezkuntza-metodologia bat bilatzea izan zen, eta, gainera, umearekiko errespetuan eta haren beharrekiko enpatian oinarritutako hezkuntza-ikuspegiaren funtsezko betekizunak bildu behar zituen. Eta hau konfiantzaren Pedagogia besterik ez da.\nKonfiantzaren Pedagogia Rafael Cristobal psikiatra, pedagogo eta ikertzaile nekaezinaren eskutik ezagutu genuenean, argi izan genuen. Pedagogia horretan oinarritutako aurretiko hezkuntza-esperientziek haren eraginkortasuna bermatzen dute, horrek, konfiantza oinarri duen hezkuntza-eredu honen alde egindako apustua berretsi zuen: Konfiantza, umearengan eta bere gaitasun zein aukeretan.\nGaur egun, pedagogia horren prestakuntzan murgilduta, uste dugu txikienek oso zaintza espezifikoak behar dituztela, maitasun giro batean eman behar direnak. Familia da haurraren beharrizan horiek guztiz asebetetzeko gai den bakarra.\n“Eskolak etxearen hedapena izan behar du”, haurraren behar biologikoak asetzeaz gain, haren garapena erabatekoa izan dadin behar duen segurtasuna eta konfiantza emango diona.\nHori ziurtatzeko, ezinbestekoa da irakasleok, gure haurren garapen-faseak eta bizitzako etapa bakoitzean dituzten beharrizanak ezagutzea. Egunero lan egiten dugu gure ikasleak laguntzeko eta hezteko, konfiantza, errespetu eta maitasun-giro batean.Horrela, umearengan ongizate-sentimendua eragin eta tresna pertsonal berriak eta baliotsuak garatzen laguntzeko.\nSustrai sendoa duen zuhaitza eta lurrean ondo finkatuta dagoena, indartsu haziko da eta fruitu onak emango ditu. Berdina gertatzen da umeekin ere, dituzten beharrizanak maitasunez eta errespetuz erantzuten badira, hauen garapena egokia izango da eta prozesu horretan eskuratu dituzten tresnek, inguratzen duten mundura moldatzen lagunduko diete, beraien helbuburak lortzeko eta horrekin batera, zoriontasuna.\nHori da lehen eta azken helburua. Zoriontasuna bilatzea eta eskuratzea. Nevers Ikastetxean hartu nahi dugun bidea, gure ikasleei lagunduz, bizitzan dituzten ametsak eta helburuak lortzeko.\nBidaltzailea:sreven-admin 9 apirila, 2021 9 apirila, 2021 Hemen argitaratua:Haurtzaindegi, Hezkuntza metodologiaEtiketak: haurtzaindegia, konfiantzaren pedagogia


KONTXA KALTZADA Hiru fobiaren aurkako lehia – Euskal Herriko Gay-Les Askapen Mugimendua\nYou are here: Home / KONTXA KALTZADA Hiru fobiaren aurkako lehia\nKONTXA KALTZADA Hiru fobiaren aurkako lehia\n28 ekaina, 2015 /in /by Editorea\nEgun, Kaltzadak ahaztua du gizon gorputza. Trantsizioa gogorra izan zela dio. Hainbatetan sufritu du bazterketa, eta ulertezina zaio zenbait lesbianaren aldetik sentitu duen transfobia.\nNire bizitza normal egiten badut, beste andre bat gehiago naiz. Baina norbaiti esaten badiot badudala iragan bat eta lehen beste gauza bat izan nintzela, konturatu gabe maskulinoan hitz egiten dit. Automatikoa izaten da gehienetan». Halakoengatik ez bada, Kontxa Kaltzadak (Basauri, Bizkaia, 1969) ia ahaztuta dauka bere gorputzaren sexua gizon batena zela. Daborduko zazpi urte igaro dira trantsizioa bukatu zuenetik. Baina gogoan du ordura arte eta aldaketak iraun bitartean zenbat sufritu behar izan duen. «Ez da erraza. Badira arazoari aurre egiteko trantsizioa baino bide errazagoak. Adibidez, leihotik behera norbere burua bota eta dena bukatu. Baina, indartsua izanez gero, gainditu daiteke».\nBospasei urte zituela ohartu zen zerbait arraroa gertatzen zitzaiola. Baina ez zuen ulertzen. Apurka-apurka jabetu zen: andre bat zen, gizonezko baten gorputzean. «Ezkutatu egiten nuen zer nintzen. Pentsa, arrosa koloreko kamisetei alergia nien. Gainera, oldarkorra nintzen, oso maskulinoa». Heldua zela hasi zuen trantsizioa; 30 urteak aspaldi beteak zituela. «Emakume batekin ezkonduta egon naiz hogei urtez. Lehen egunetik azaldu nion zer gertatzen zitzaidan. Bera izan zen hasieran neukan babes bakarra». Bien artean konponbideren bat bilatu guran ibili ziren, baina Kaltzada ez zen pausorik ematera ausartzen. «Kalera irten eta bizitza normala egiten saiatzen nintzen. Baina ez zen nire bizitza. Besteek ikusi nahi zutena nintzen. Horregatik, azkenean trantsizioa hastea erabaki nuen».\nLehenengo, urtebete pasatxo egin behar izan zuen psikiatrarekin. «Oso gogorra izan zen. Oraindik ez dago emakume egiten zaituen ezaugarririk. Eurenganako errespetu osoz esanda, trabesti bat sentitzen zara; kalera andrez jantzita irteten den gizonezko bat. Eta ni ez naiz trabestia, ni emakumea naiz. Baina, tira, Osakidetzak hortik igaro behar dela esaten du». Ondoren, endokrinologia sailera joaten hasi zen, hormonazio prozesua hasteko. Eta endokrinoak prest zegoela esan zionean, izena aldatu zuen. Arazoak izan zituen: «Poliziaburuak trabak ipini zizkidan. Esan nion: ‘Ez al dituzu nire jaiotza agiria eta argazkia behar? Hemen dituzu. Zein da, ba, arazoa?». Azkenean, epaileari deitu behar izan zion telefonoz, eta hark aginduta-edo utzi zion izenez aldatzen.\nMedikuek ulertu ez\nTrantsizioa hasi zuenean tabernaria zen. Utzi egin behar izan zuen. «Bezeroak ez ziren gai ni nola aldatzen nintzen ulertzeko, eta nik ez neukan gogorik egunero-egunero azalpenak ematen ibili behar izateko». 13 urteko alaba ere badu emazte ohiarekin. Saiatu da hark ahalik eta gutxien sufri dezan; bereziki, eskolan. Eta zorionez ez du batere arazorik izan, harro dioenez.\nOraintsu arte LGTBI kolektiboan militante sutsua izan da, arrazoi bikoitzagatik: transexuala ez ezik, lesbiana ere badelako. Autokritika eskatu dio mugimenduari. Jaiotzetik biologikoki emakume diren lesbianen aldetik transfobia sentitu duela dio. «Eta ez batekin, birekin edo hirurekin. Oso ohikoa da. Eta nik ez dut zertan haiekin lehian ibili, biotako zein den lesbianagoa, zeinek ligatzen duen gehiago, haiek emakume gorputzarekin jaio zirelako eta ni ez». Aitortu du bereziki mingarri suertatu zaion mespretxua izan dela.\nMedikuen aldetik ere ez du beti babesa sentitu. «Endokrinoari errieta egin behar izan nion. Galdetu nion ea zergatik ez ninduen andretzat hartzen». Psikiatrari ere eri moduan ez hartzeko eskatu zion. «Osasunaren Munduko Erakundeak dioen moduan buruko eritasuna badut, aitortu ezintasuna eta eman laguntza ekonomikoa. Nik ere beharko dut bizitzeko dirua eta!».\nBehar du, bai, eta irabazten du. Bilboko garbiketa zerbitzuan egiten du lan, kamioiarekin. Ez du lankideekin arazorik izan. Baina zailtasunak ditu gora egiteko, ustez gizonena den lanean dabilen andrea delako. Transfobiaz eta lesbofobiaz gain, orain, matxismoa ere sufritu behar du. Baina argi du: «Gurago oraingo bost minutu, lehengo bizitza baino».\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2015-06-28 21:02:442015-06-28 21:02:44KONTXA KALTZADA Hiru fobiaren aurkako lehia


Mungiak jaiez gozatzeko atzerako kontaketa hasi du\nTxupinazoa 28an izango da, baina jai-ekitaldiak izango dira 24tik aurrera\nUdalak eta Jai Batzordeak atzo aurkeztu zuten programa. I. Ugarte\nMungiarrek atzerako kontaketa hasi dute herriko jaiez gozatzeko. Pandemia dela eta jaiak bertan behera geratu ondoren, herria jai giroan murgilduko da aurten eta jarduerek, musikak eta lehiaketa gastronomikoek kaleak alaitasunez eta umore onez beteko dituzte. Mungiako Udalak herriko jaietako egitarau osoa aurkeztu zuen atzo. Jaietako eskaintza zabalak kontzertuak, kultur et a kirol jarduerak, tailerrak, umeentzako atrakzioak eta eskaintza gastronomikoa... batzen ditu, dena pertsona guztiek jaietako ekitaldiez gozatu ahal izateko pentsatuta.Txosnen gunea zabaltzeak emango dio hasiera txupinazoaren aurretik.\nHorrela, mungiarrek Sua eta Linkin Parke taldeen kontzertuaz gozatu ahal izango dute ekainaren 24an. Larunbatean, mozorro gaua, Mungiako XXII. Plater-tiroketa Sari Nagusia eta Los Cojones herriko taldearen eta Chill Mafia iruindarren emanaldiak antolatu dira. Igandean Baserritarraren Eguna ospatuko da, eta nekazaritza azoka egongo da. Bertan, nekazari-tzako elikagaiak izango dira protagonista, "Roberto Etxebarriaren trikitiak girotuta, Mirenek eta Idoiak lagunduta. Artisautza, erakustaldi, dastatze eta musika herrikoiz betetako eguna" izango da, azaldu zuten atzo. 28an jaien hasiera ofiziala izango da, txupinazoarekin. Pregoia Diz-Diz Mungiako Emakumeen Elkarteak irakurriko du eta txupinazoa Joseina Etxeberriak girotuko du.\nSan Pedro egunean (29) egitarau zabala prestatu dute; txikienek umeentzako parkea eta txu-txu trena izango dituzte. Ohiko meza nagusia eta Amilotx dantza taldearen eta Udal dantza eskolaren ohorezko aurreskua ez dira faltako. Eguna osatzeko, "bertso-saioa, esku pilota partidak, kontzertuak..." antoladu dira. 30ean gastronomiak Uriguen parkea hartuko du tortilla lehiaketarekin eta "eskeletoa mugi-tzeko, mungiarrek zoomba familiarrera eta diskofestara joateko aukera izango dute. Gaueko kontzertua Buhos & Ets bandak eskiniko du".\nUztailaren 1a txosnen gunean egingo den herri bazkariarekin hasiko da eta egunean zehar kale animazioa egongo da. Musikari dagokionez, kontzertua Toc taldearen eskutik etorriko da. Hurrengo egunean kirol ekitaldiak, dantza ikuskizuna eta adinekoen bazkaria, beste batzuen artean antoladu dituzte, eta eguna amaitzeko, Egan taldeak eta Skabidean eta Wicked Wizzard taldeek kontzertuak eskiniko dituzte Foruen plazan eta txosnen gunean. Uztailaren 3an, jaietako azken egunean, Sukalki Eguna ospatuko da. 0:00etan Marijataren agurra eta ohiko zapien erretzea egingo dira.


Ekintzaile eta ETEek 600 milioi euro izango dituzte abaletan | Consumer\nEkintzaile eta ETEek 600 milioi euro izango dituzte abaletan\nGobernuak estaldura hori 1.200 milioi eurotik gora bermatuko du aurten SGRek emango dituzten finantza-bermeetan.\nEspainiako Gobernuak 600 milioi euro jarriko ditu ekintzaileen eta ETEen eskura abaletan, Cersak, Enpresa Txiki eta Ertainentzako Politikarako Zuzendaritza Nagusiaren bidez Industria, Turismo eta Merkataritza Ministerioari atxikitako sozietateak, Espainian diharduten elkarren bermerako 23 sozietateekin (SGR) sinatu dituen birfidantzamendu-kontratuen bidez.\nSGRek finantza-bermeak eskaintzen dizkiete proiektu bideragarriei, finantza-erakundeek eskainitako finantziazio-baldintzak hobetzen dituzte eta finantza-aholkularitzako lan garrantzitsua egiten dute. Cersaren helburua “SGR horiei abalen arriskuak bere gain hartzen laguntzea” da. Cersak bere gain hartu du SGRek emandako abalaren arriskuaren zati bat, “horrek lagundu eta dinamizatu egiten du sozietate horien lana, eta, beraz, hobetu egiten du ETEak finantzatzeko aukera”, esan zuen Industriak.\nSinatutako birfidantzamendu-kontratuen bidez, Gobernuak 600 milioi eurorainoko estaldura bermatzen du, 1.200 milioi eurotik gorakoa, 2011n SGRek ekintzaileei eta ETEei emango dizkieten finantza-bermeetan. Arriskuaren erdia bere gain hartzeko, Cersak bere baliabide propioak %38 handitu ditu kapitala gehituz, eta gehikuntza hori aurreko ekitaldian izandako %60tik gorako hazkundeari gehitu zaio.\nSinatutako kontratuen xedea da EBZek aurten ekintzaileekin eta ETEekin hartutako arriskuaren ondorioz sortutako horniduren eta hutsegiteen estaldura partziala. Miguel Sebastiánek zuzendutako sailak zenbatetsi zuenez, “SGRk eta Cersak bere gain hartutako arrisku horrek “8.000 ekintzaile eta enpresa txikiri baino gehiagori egingo die mesede, eta 2.500 milioi eurotik gorako inbertsioa egingo du”.\nBirfidantzamendu-kontratuetan sartzen dira ETEen Politikarako Zuzendaritza Nagusiak Cersaren bidez garatzen dituen bi abal-programak: ETEentzako programa orokorra eta ekintzaileentzako berariazko programa berria. Lehenengo kasuan, planak 19,8 milioi euroko aurrekontua du; SGRk enpresa txiki eta ertainei epe luzerako ematen dizkien finantza-bermeek, berriz, arriskuaren %30etik %75era bitarteko estaldura dute, printzipala eta interesak direla eta. Berme horien muga orokorra 625.000 eurokoa da.\nEkintzaileentzako Abalen Programari dagokionez, ekimen berri bat da, Industria Ministerioaren Ekintzaileei Laguntzeko Jarduera Planean sartzen dena. Joan den urtarrilaren 14ko Ministro Kontseiluari aurkeztu dio. Ekimen horrek “ETEentzako Abalen Programaz” gain beste 15 milioi euroko aurrekontua du, eta, horri esker, SGRek 60.000 eurorainoko abalak jarriko dituzte ekintzaileen eskura, guztira 200 milioi eurokoak.\nabalak ekintzaileak Eteak garantías financieras-eu kontratuak


Gaztaina kontuak: oskola, lokotza, klaseak... - Ahotsak.eus\nGaztaina kontuak: oskola, lokotza, klaseak...\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AB-294-015 kodeko bideoa nahi duzula aipatzea: ahotsak@ahotsak.eus\nGaztaina kontuak. Oskolaz, lokotzaz, gorde behar dira ez daitezen elkortu. Gaztaina klase asko zeuden: goiz-gaztaina, abadino-gaztaina, txaparda, e.a.\n- Gaztaiñena, esan dozu, azala edo oskola edo… Horrek izenik badaka? Lakatza edo lokotza edo…\n- Bai, lakatza. Lakatza! Bai, lakatza esaten jetsek, euskeraz lakatza esaten jetsek horri. Bai… lakatza da hori! Ta horrek konserbau eitten dau gaztaiñia! Bestela gaztaiñia segiduan galtzen da! Gaztaiñia, oskolik barik batizu, bai? ta handik hille bi edo igual lehenago, hillebete pasau, ez dau balio gaztaiñiak, alkortu eitten da, gogortu eitten da ya, ezin leike jan! Ezin leike jan! Hori baten akordatzen jata neri, “Mari-Katillu”, oin Maixa badago ba? Maixa tabernia Kalbetoian? Han lehenago zeguan, Mari-Katilluneko tabernia zan ha. Mari-Katillu, haren semiak, ez dakit ba asko dan bat hil dala! Ze izango da… lau bat, bost bat urte edo… Harek, lehenago hamen Eibartik danak, ba, gaztaiña denporan, hamen dana gaztaiñia zelan zeguan, goixian juan da danak gaztaiñatara! Gaztaiñatan danak. Ta gaztaiñia ohostu eitten eben, […] gaztaiñia kantidadia ohostutzen zeben, mordua egoten zan ta goixian jentia! Ta hartu, karro, zakukadak bete ta kalera! Ta gero, ba, ostian lekurik ez ta kamapian bota, ohepian, “vamos”. Ta gero ohepian, badakizu, gaztaiña asko batu gendun; ta lehenengo, barrittan ondo, eztakizu? Baiña gero, ba, denporiakin ez da… alperrik galdu eitten da haura! Alkortu eitten da ya, sikatu eitten da gaztaiñia. Oskolik barik… Ta gero hasarre, gure aitta juaten zan, ba, [eruatera], Eugenio, ta “Eugenio, hor ibilli…” esan netsan, “Eugenio, hor ibilli nok […] lapurretan ta oin bota egin bihar jittuat, ez juek balio jateko.” Sikatu eitten da gaztaiñia oskolik barik. Baiña oskolian, eta zenbat eta montoi haundixaguan, hobeto. Konserbau eitten dau oskolak! Konserbau eitten dau, ez da sikatzen gaztaiñia! Ya, guk otubria pasauta gaztaiñia, ta Gabonetan be gaztaiñia ona egoten zan e! Behin ya Gabonak pasauta aurrera ya…\n- Eta gaztaiñak ze ziran, klase asko edo…\n- Ez zeken klase bakotxak izenen bat edo…\n- Bai, batak zekan, ba, lehenengo esateko, klase onena zan goiz-gaztaiñia, guk esaten gentsan… Gero…\n- Goiz-gaztaiñia…ba, gaztaiñia iguala bestien modukua, baiña klase diferentiak gaztaiñak zeguazen! Goiz-gaztaiñia. Beste bat abadiño-gaztaiñia esaten jakon, ha pixkat flojuagua zan. Beste bat zan erreta, erreta jateko, txapardia esaten etsen. Je, Je; je… bueno, horrek lehengo izenak diez e? Gure aittak holan esaten zetsen… Ta beste bat txargaria esaten etsen, hari txargaria esaten etsen, lokotzak eukitzen zittuan igual, igual hamar ale, txikixak! “En general”, hiru ale eukitzen dittu gaztaiñiak e! Baiña harek mordua eukitzen zittuan! Lokotz baten hamar ale! Bai, bai, txargaria esaten etsen. Ta ale txikixagua eukitzen eban harek e!\n- Eskasagua zan ala…\n- Eskasagua! Onena zan goiz-gaztaiñia, hiru ale eitten jakozen, hiru ale edarrak. Haixe zan gaztaiñarik onena. Txapardia zan, ba, erreta jateko. Tanboliñian erre ta… ha bestia baiño hobia zan. Hori, txapardia, beranduago dator, ta hori nobienbrian erdi ingurura edo heltzen da gaztaiñia, hori.\n- Eta abadiño-gaztaiñia zelan…\n- Abadiño… ha eskasagua zan baiña ha be… bai, ondo jaten zan gaztaiñia. Abadiño-gaztaiñia esaten etsen…\n- Txikixagua edo haundixagua edo…\n- Zeozer txikitxuagua! Ta harruagua eukitzen eban geiñeko oskola be harruagua, ez dakizu? Onena goiz-gaztaiñia, “por mucho” e!\nGaztainondoek zuten garrantzia garai batean\nOgiaren eta labeko suaren inguruko azalpenak\nGaztaina klaseak; gaztainondoa mentatzearen inguruko azalpenak\nEgurra mozteko tresnak\nAlboka nola egiten den; pago-egurra\nPospolo bustien ordez lastasua


'Zuhaitzen jolasa' - Tolosaldeko ataria\nAnbune 2018-07-10 22:46\nMunduko herrialde askotan bezalaxe, animaliekiko dugun zaletasuna askoz ere handiagoa da landareei dieguna baino. Bertako zuhaitz arruntenei izena jartzea ere kosta egiten zaigu.\nBideo hau erronka moduan aurkezten zaizu. Bigarren honetan ere hamar zuhaitz arrunten irudiak topatuko dituzu. Zuhaitz bakoitzari 35 segundotako irudiak dagozkio eta txori zehatz baten kantua. Galdera entzungo duzu, segundo-orratza martxan ipiniko da, eta 7 segundotako tartea izango duzu zuhaitzaren izena asmatzeko. Ez dago sari potolorik, norberaren kuriositatea eta asebetetzea baizik. Zorte!\nIrudiak Creative Commons Attribution lizentziaren menpekoa dira.


Donostiako Sustapena - Fomento de San Sebastián - Donostia Moda Klusterrak jantziko ditu Donostiako Zinemaldiko ekitaldiak\nHome Gaurkotasun-albisteak Ekitaldiak Donostia Moda ekitaldiak Donostia Moda Klusterrak jantziko ditu Donostiako Zinemaldiko ekitaldiak\nDonostia Moda Klusterrak jantziko ditu Donostiako Zinemaldiko ekitaldiak\nOsteguna, 2018 Iraila 20\nArgazkian, ezkerretatik eskubitara: Angel Navarro (Sastrería Aldabaldetreku), Yolanda García (Alex Robe), Elma Francés (Manuela va de fiesta), Claudio Munoa (Joyería Munoa), Gerardo González (Box San Sebastián), Maider Inza (Pertegaz), José Luis Rebordinos (Donostia Zinemaldiaren Zuzendaria), Laura Chamorro (Donostia Moda Klusterraren Arduraduna) Ernesto Gasco (Alkateordea), Ana Zuaznabar eta Fátima Monfort, (Minimil\nDonostiako Zinemaldiaren 66. edizioko ekitaldien aurkezleak, bigarren urtez jarraian, Donostiako, Gipuzkoako eta Euskal Herriko modarekin jantziko dira, Donostiako Alkatetzaren Donostia Moda Klusterrarekin (Donostiako Sustapena) egindako lankidetzari esker, tokiko diseinatzaileen lanari balioa emate aldera estatu-mailan nahiz nazioartean.\nJaialdiak sortzaileekin eta babesten dituzten erakundeekin egindako ituna gaur goizean prentsaurrekoan aurkeztu dute, Victoria Eugenia Antzokian. Bertan izan dira, besteak beste, Donostia Moda Klusterreko arduraduna, Laura Chamorro; lehen alkateordea eta Garapen Ekonomiko, Turismo, Merkataritza eta Ostalaritzako zinegotzi delegatua, Ernesto Gasco; eta Donostiako Zinemaldiaren zuzendaria, José Luis Rebordinos.\nErnesto Gasco alkateordeak ondorengoa adierazi du: “Zinemaldiaren eta Donostia Moda Klusterraren arteko lankidetzako bigarren urte honetako emaitzek erakutsi dute Donostiak marka ofizial bat izatea lortu duela, tokiko modaren industria guztia kanalizatu ahal izateko. Zinemaldian parte hartuta, diseinuak milioika ikusleren aurrera eramateko aukera bakarra eskaintzen diegu diseinatzaileei, eta horrekin, gure moda-marka finkatzea ere lortzen dugu. Era berean, Jaialdiak klusterrean modarekin loturiko eskaera guztiak kudeatzeko erreminta aurkitu du”.\nNagore Aranburuk eta Belén Cuestak, inaugurazio-ekitaldiaren aurkezleek, Maribel Verdúk eta Edurne Ormazabalek, amaiera-ekitaldiaren aurkezleek, Itziar Ituñok, Euskal Zinemaren eta ETBeren ekitaldia zuzenduko duenak, eta Vanessa Rodríguezek, Perlak ataleko zuzendariak Victoria Eugenia Antzokiko aurkezpenetan sartuko dituenak, honako hauen diseinuak jantziko dituzte:\nMunoa bitxitegia www.casamunoa.com\nEdizio honetan, aurkezleak janzteko interesa erakutsi duten enpresen kopurua hirukoiztu egin da. 31 etxek izena eman eta proposamenak bidali dituzte, baina, azkenean, bederatzi hautatu dira. Azken egun hauetan, probak burutu dira aurkezleekin, eta ekitaldietan zehar jantziko dituzten azken estilismoak hautatu dira.


2015ko maiatzaren 29a | Ordua Euskal Herrian Ozeania\nJaponiarren Antartikoko bale ehiza debekatu du Nazioarteko Justizia Epaitegiak\tIera Aranburu\tAustraliak duela lau urte Japonia auzitara eraman zuen, ustez ikerketa zientifikorako ehizatzen zituzten baleen esplotazio komertziala egiteagatik. Nazioarteko Justizia Epaitegiak bale ehiza "zientifiko" hori debekatu du.\nHizkuntzen ofizialtasuna Gobernuan eta Biltzarrean, Polinesiaren eskaera Frantziari\tLander Arbelaitz\tIruzkinik ez\nFrantziako Konstituzioari emendakina jartzeko eskatu du herrialde horren menpe den Polinesiako Biltzarrak. Parlamentuko saioa tahitieraz egin zela argudiatuta Parisek bi lege polinesiar baliorik gabe utzi ostean dator eskaera. Australiako aborigenak\nAustraliaPolinesiaZeelanda Berria Kazetaritza independentea eta profesionala egiten dugu, euskaraz eta euskaldunontzat.


Nire hipotekaren zati bat amortizatu nahi dut: hobe da kuota edo epea murriztea? | Consumer\nHipoteka baten kapitala aurreratzen denean, bankuak aukera ematen du kuoten zenbatekoa murrizteko edo epea laburtzeko. Jakin ezazu noiz komeni den aukera bat edo bestea\nIrudia: Mikhail Nilov\nJar dezagun hipoteka bat dugula gure etxebizitzaren gainean, eta, bat-batean, diru-sarrera gehigarri batzuk ditugula aparteko ordainsari bati, zozketa baten sariari edo beste edozein gorabeherari esker. Kasu horietan, segur aski, maileguaren zati bat kitatzeko erabiliko dugu dirua; horrela, ordaintzeke dagoen kapitala murriztu eta gutxiago ordainduko dugu interesetan. Hori eginez gero, bankuak bi aukera emango dizkigu: hileko kuota murriztea edo itzultzeko epea laburtzea. Baina, zein litzateke egokiena? Ondoren ikusiko dugu.\nAurrezkia handiagoa da epea laburtzen bada\nLogikoa denez, kapitala aurreratzeak gure hipotekaren amortizazio-taula aldatuko du: bankuak aukera emango digu hileko sarien zenbatekoa jaisteko (epe berari eutsiz) eta ordaintzeko epea murrizteko (kuota bera mantenduz). Eta bi aukera horietatik, interesetan diru gehiago aurrezteko aukera maileguaren bizitza laburtzea da.\nArrazoia sinplea da: epea laburtzen bada, interesak denbora gutxiagoan sortuko dira; beraz, kontzeptu horrengatik ordaindu beharreko zenbateko osoa kuota jaitsi eta amortizazio-epe bera mantentzen bada baino gehiago murriztuko da. Horregatik, ahalik eta diru gehien aurreztu nahi badugu, egokiena aukera hori aukeratzea da.\nAdibide praktikoa: hori da aukera bakoitzarekin aurrezten dena\nAdibide praktiko batekin, errazagoa da ikustea zer aukera ateratzen den gehien kontuan. Demagun 150.000 euroko hipoteka dugula, %2ko interesarekin eta 30 urteko jatorrizko epearekin. Hori gertatuko litzateke 15. urteko azken hilabetean 25.000 euro aurreratuko balira:\nKuota gutxituz gero, hilekoak 554,43 eurotik 393,55 eurora igaroko lirateke, eta epea amaitzean (aldaketarik gabe) 3.957,89 euro aurreztuko lirateke interesak.\nEpea murriztuta, hileko 554,43 euroko kuotak ordaintzen jarraituko da, baina itzultzeko epea 10 urte eta bi hilabetekoa izanen da. Kasu horretan, 7.161,50 euro aurreztuko genituzke interesetan.\nArgi dago, beraz, diru gehiago aurrezten dela epea laburtzen bada.\nHala ere, hipotekaren kuota merkeago izanez gero, interesetan gutxiago ordainduko da, baina beste aukerarekin baino gehiago. Beraz, ez da aukera txarra, hilero diru gutxiago ordaintzea interesatzen bazaigu.\nHipotekagatik ere desgraba daiteke?\nTeoria horrek 2013ko urtarrilaren 1etik aurrera kontratatzen diren hipoteka guztientzat balio du. Lehen sinatutakoetan, ordea, titularrek ohiko etxebizitza erosteagatik egiten ahal dute kenketa, eta, horri esker, PFEZn % 15 aurrez daiteke, maileguan ordaindutakoaren gainean.\nKenkari hori aplika badaiteke, baliteke komenigarriagoa izatea kuota murriztea epearen ordez. Izan ere, agian diru gehiago aurreztuko genuke desgrabazioa urtez urte eginez, jatorrizko epean, itzulketa-aldia laburtuz eta hileko kopuru bera mantenduz. Hala ere, hori aurreratzeko unean hipotekak dituen baldintzen mende egongo litzateke: itzultzeko geratzen den kapitalaren, denbora baino lehen ordaintzen den zenbatekoaren eta ordaintzeko dagoen epearen mende.\nKasu horietan, aukera bakoitzarekin zenbat aurreztuko litzatekeen kalkulatzeko kontuak egitea gomendatzen da: epea murriztuta, kuotak merkatuta eta hipoteka desgrabatuta. Horrela, hipoteka-maileguaren truke diru gutxiago ordaintzeko modua aukeratu ahal izango dugu.


Euskal musikaren historiari buruzko bilduma liburu bat kaleratu dute, ingelesez\nHistory of the Basque Music\n"The History of the Basque Music" Josu Okiñenak koordinatu eta Renoko Center of Basque Studiesek argitaratutako lana euskaraz eta gaztelaniaz ere egongo da irakurgai aurten.\n"The History of the Basque Music" liburua euskaraz eta gaztelaniaz ere irakurri ahalko da\nMusikeneko hamar irakaslek, Josu Okiñenak koordinatuta, euskal musikaren historia sistematizatu dute, antzinatetik jazzera eta herri musikara, liburu aitzindari batean, gai horri buruz ingelesez idatzi den lehenengo lanean. Aurten, gainera, euskaraz eta gaztelaniaz ere argitaratuko dute.\n"The History of the Basque Music", Renoko Center of Basque Studiesek argitaratua, estatubatuar erakunde horren eta Musikene Goi Mailako Musika Ikastegien arteko hitzarmenaren emaitza da, eta, horren atzetik, musikari buruzko beste hainbat lan kaleratuko dituzte hurrengo urteetan, lankidetza horren harira.\nTrantsiziora eta gaur egunera arteko analisi diakronikoaz gain, jazzak Euskal Herrian egindako bideari eta emakume musikariei buruzko atal bana gaineratu dute lanean, lehena Mark Barnesek eta Patricio Goialdek idatzita eta bigarrena Gotzone Higueraren eta Itziar Navarroren eskutik.\nOkiñenak koordinatu duen lana, gainera, musikaren historia sistematizatzen saiatu den lehen ikerlana da 30 urtean, 1987an Jose Antonio Arana Matijak egindakoaren ondoren, Okiñenak berak azaldu duenez.


Omenaldi handia eskaini zioten debarrek San Roke dantzari, hura ez galtzeko — dantzan.eus\nHemen zaude: Hasiera › Hemeroteka › Omenaldi handia eskaini zioten debarrek San Roke dantzari, hura ez galtzeko\nOmenaldi handia eskaini zioten debarrek San Roke dantzari, hura ez galtzeko\nKaleetan 40 dantzari baino gehiago ikus ahal izan ziren herriko dantzaren DVDaren aurkezpen egunean\nEgitaraua hasteko dantzariak eta kofradeak bildu ziren Foruen enparantzan. Pixkana biztanleak bildu ziren han, gero hamaiketako oparo batetaz gozatzeko. Santa Kruz ermitan kokatua zegoen hurrengo puntua. Handik dantzariak 4 taldetan banaturik irten ziren elizarantz, bitartean kanpaia entzuten zelarik. Dantza hau 11 edo 13 pertsonek prestatzen dute, baina atzo 40 baino gehiago bildu ziren. Adin guztietako dantzariak ikusi ziren, txikienak 11 urte zituen eta handienak 62. Ikuskizun polita izan zen, eta biztanle asko han izan ziren ekitaldia jarraitzen.\nElizan antolatuta zegoen Gure Kai Taldeko kideak egindako DVDaren aurkezpena. Ekitaldi honetan oinarrituta zegoen egun eta egitarau hau. Ikus-entzuneko hau elkarrizketa eta testu zaharrez baliatzen da San Roke dantzaren historia azaltzeko. Eserlekuak bete ziren dokumentala ikusteko.\nEgun zoragarri honetan herri guztia bildu zen bazkaltzeko. Jende askok janariaz gozatzeko aukera izan zuen eta istorio ugari en-tzuteko aukera izan zen mahaietan. Azkenik, Egan taldearen erromeria izan zen.\nHotza egin zuen egun honetan, baino giroa goizetik berotua zegoen, dena herriko dantza urteetan zehar ez galtzeko.\nBazkari herrikoian jende asko bildu zen. :: DAVID APREA\nHistoria hurbildu, ohitura mantendu\nAndoni Iriondok, Gure Kai Taldearen arduradun eta dantzariak, 2006. urtean pentsatu zuen San Roke dantzari buruzko lan bat egitea. Ideia orokorra idatzi eta gero, Udalaren laguntzaz baliatu ziren bera eta bere laguntzaileak. Ideia hau aurrera eramateko dokumentazio sakon bat lortu eta elkarrizketak egin ziren. «Proiektua handituz joan da gaur arte, Debako udaleko artxiboetan arakatuz eta batez ere grabaketetan parte hartu duen jendearen testigantza paregabeaz», aipa-tzen dute.\nIkerketa prozesu horretan gai ezberdinak sartu dira: Aurrehistoriako Debarren errekurtso espiritualak, Praileaitzeko koba, Izurrite beltza, Kristau aurreko eta ondorengo erritoak, Ezpata Dantza, Deba eta Artzabal, San Rokeren garrantzia eta jatorria. Azkenean, lan didaktiko eta dibulgatibo «paregabea agertu zaigu begibistan, bai Debako herritarrentzat eta baita beste hainbat kultur eta historia eragileentzat».


Elgoibarko parroki eliza - Aintzinako lanbideak\nElgoibarko parroki eliza/\nLuis Ezenarro historialariak, Elgoibarko 1955eko zaindariaren jaietako programan (Las campanas de mi pueblo), parroki elizako kanpai hotsak eta haien funtzioak azaltzen ditu: Kanpai txikiena, Santa Barbara deiturikoa da eta geltoki aldera dagoen balkoian kokatua dago. Antonio de la Hoiak 1826an egindakoa da eta aurreko egurrezko kanpai-etxearen ordez burdinezko bat dauka egun. Bakarrik jotzen zuenean, parrokiako bederatziurrenak iragartzeko zen. Herriko zati handienari begira dagoen balkoian DADAN edo ESKILOIA (1806) izeneko kanpaia (dunba edo kanpai handia) dago. San Bartolomeri eskainitakoa da, eta festa handien bezperan iraulketa-kanpai handien artean jotzen zuen lehena zen.\nGaur egun, bakarka “aingeruaren kanpaia” izenekoaren deia bakarrik jotzen du, umeren bati lur-ematean. Baina oraindik ere, askotan festa giroa ematen entzuten dugu DINDInarekin batera. Kanpai txikiagoa da eta hots altuagoa dauka, Goiko-Errotara begira dago eta San Antoni eskainitakoa da. DANDANak eta DINDINak, sakristauak erritmo handiarekin jota (dan…dan din din dan…) melodia bakarra, erraza, xaloa eta alaia osatzen dute. Melodia hori meza nagusia eta bezperen aurretik jotzen da, eta inguruko mendi-auzunetako ermitetara doazen prozesio eta erromerietan ere jotzen da.\nDUNDUN kanpaia Elgoibarko zaharrena eta handiena da. Martin de Ingagak eta Francisco de Sautok 1673an egin zuten, eta Olasoko parrokia zaharrarena izango zen lehenago, "Olasoko kapaia" izenaz ezagutzen delako bakarrik jotzen denean. Emandako kanpai-dangaden arabera, erreguteak edo apaizak elizpean ekaitz mehatxugarri baten aurkako konjuru bat egin behar duela iragartzen du. Egunsentia ere iragartzen du, herritarrak Angelusa errezatzera deituz (baita eguerdian eta iluntzean ere). Kanpai-dei horren berezitasun bakarra hau da: Angeluserako deia amaitu eta gero, 33 kanpai-danbada ematen ditu, Azkoitian arratsaldeko 3etan urteko ostiral guztietan egiten den bezala. Adibidez, gauetan, SU-KANPAIArekin txandakatuta, arima kanpai-deiak joz, gure defuntuekiko betebeharrak gogorarazten dizkigu.\nLuis Ezenarrok ere biderakoen 14 kanpai-danbadak ere aipatzen ditu, bukaeran hamabosgarrena jotzen bazen, gaixoa baserriren batekoa zela esan nahi zuela, eta bestela, kalekoa zela


Kursaal Eszenan izango da Ballet Nacional de España, Antonio Ruiz Soler “El Bailarín” dantzariari eskainitako omenaldiarekin - Kursaal Donostia - San Sebastián Kursaal Donostia – San Sebastián\nKursaal Eszenan izango da Ballet Nacional de España, Antonio Ruiz Soler “El Bailarín” dantzariari eskainitako omenaldiarekin\nGaurkotasuna / 25 urtarrila, 2019\nEspainiako dantzak ezagutzera ematen dituen instituzio garrantzitsuena da Ballet Nacional de España. Urtarrilaren 27an Kursaal Eszenan arituko da, Antonio Ruiz Soler “El Bailarín” dantzariari eskainitako omenaldiarekin; XX. mendeko flamenko-dantzari emankor, bertutetsu eta loriatsuena izan zen.\n2011. urtetik Antonio Najarrok zuzendutako konpainiak Espainiako dantza estilo ororen erakustaldia egiten du munduko antzoki entzutetsuenetan, tradizioa eta abangoardia uztartzen dituzten hainbat ikuskizunen bidez.\nGau honetako koreografien artean da Eritaña: bolera sevillanetako pausoekin elikatzen da, eta XIX. mendeko dantzatzeko moduak ere eragina du pieza honetan. Isaac Albenizek bere bizitzako azken urteetan konposatutako suite Iberia lanaren 4. koadernoko zati bat da. Ondotik dantzatuko dute La Taberna del Toro pelikulan azaltzen den Taranto. Hura ikustean, Elsa Brunelleschi Londresko Royal Balleten irakasle izandakoak zera idatzi zuen: Antonioren konpainiak edozein aitorpenetatik haragoko hobekuntza lortu zuela.\nDena den, oraingoan berriz interpretatuko duten Pablo Sarasateren Zapateandoren bertsioa izan zen dantzariaren solorik enblematikoena. Konpositore nafarraren partitura gozamen hutsa da izatez, baina partituraren xehetasun guztiak biltzen dituen interpretazioak bere ospea are gehiago handitu zuen. Ondoren, Ernesto Halffter konpositorearen Fantasía Galaica lana izango da gaueko laugarren dantza: Sevillakoak balletaren tradiziora hurbildu, eta Fantasía Galaica-ren amaierako alboradan muñeira ere erabili zuen, Galiziako dantzarik hedatuena.\nEl sombrero de Tres Picos lana Gregorio Martínez Sierrak enkargatu zion Manuel de Fallari, ikuskizunari amaiera emango dion dantza: El corregidor y la molinera ballet-pantomimaren berridazketa da. Fallak Leonide Massine bertsio originalaren koreografoaren agindupean konposatu zuen. Antonioren bertsioarekin, El sombrero de tres picos-ek arrakasta handia eskuratu zuen dantza espainiarren hizkuntza darabilen koreografia bezala. Gainera, dantza honetarako eszenografiak Pablo Picassok diseinatu zituen.\nIgandea, urtarrilak 27 / 19:00


Apustu etxeen kontrako dinamikak eraginda, makina txanponjalea kendu dute beste taberna batetik - Elkar-ekin - Uztarria (Azpeitia)\nApustu etxeen kontrako dinamikak eraginda, makina txanponjalea kendu dute beste taberna batetik\n2019ko aza. 19a, 11:33\nMartxoaren hasieran Eperra tabernako jabeek hartu zuten bidea jarraituz, Ertz tabernakoak izan dira oraingoan erabaki berdina hartu dutenak, tabernako sarreran zegoen makina txanponjalea kentzea erabaki baitzuten duela aste batzuk.\nElkar-ekinen kanpaina abiatu genuenean argi esan genuen apustuen problematika ez zela apustu etxeetara mugatzen, nahiz eta herrian horrelako lokal bat irekitzeak urrats arriskutsu bat suposatu zuen. Horregatik, maiatzean inbentarioa egin genuen, datu zehatzak bildu asmoz. Herriko taberna eta jatetxe ezberdinetan 51 apustu-makina kontabilizatu genituen, horietatik 21 apustu etxean. Horiez gain, online apustuetan ematen ari den gorakada ere azpimarratzekoa iruditzen zaigu, denok baitugu une oro eskuan apustu-makina potentzial bat, horrek dakarren arriskuarekin.\nKalean egindako sozializazio eta salaketa lana emaitzak ematen ari da. Batetik, Azpeitiko apustu etxean jende gutxi dabilela ziur esan dezakegu. Bigarrenik, jada bi dira beraien lokaletatik makina kentzea erabaki duten tabernariak. Honez gain, arazoa gertutik bizi duten hainbat herritarrekin harremanak izan ditugu azken hilabeteetan, testigantzak jaso ditugu, eta kasu batzuetan, ludopatia elkarteekin harremanetan jarri ditugu. Azkenik, Azpeitian eta beste zenbait herri eta auzotan hasitako dinamikak hedapena izan du Euskal Herrian, eta sinistuta gaude dinamika txiki hauen baturatik lorpen berriak eskuratzen joango garela.\nKanpaina nahi baino luzeago doa, baina ez dugu orain atzera egingo. Enpresa hauen atzean dauden interes ekonomikoak seinalatzen jarraituko dugu, baita sortzen dituzten arazoez ohartarazten ere.\nAzkenik, dei egin nahi diegu herritarrei ostiral honetan, 19:00etan, apustu etxearen aurrean egingo dugun elkarretaratze zaratatsuan parte hartu dezaten.\nApustu etxeen kontrako dinamikak eraginda, makina txanponjalea kendu dute Azpeitiko taberna batetik (Erantzunak: 9)


Fotokazetaritza: MAGNUM eta BO5TOK • ZUZEU\nMAGNUM eta BO5TOK\nGustuko dut fotokazetaritza. Ez dut piperrik ere ulertzen, baina hainbat argazkilariren lana ikusita gozatzeko haina bai. Foto-kazetaritza lan asko oso indartsuak dira. Uneko gatazkak islatzen dituzte, eta askotan ez dira testuinguru erraz batean egiten. Argazkilaria ez dago estudio batean, ez dauzka elementuak kontrolpean; eta hala ere, argazki zoragarriak eskaintzeko gai dira. Testuinguruak izan ditzakeen zailtasunak aintzat hartuta ikaragarrizko balio erantsia daukate irudiek.\nEsan dudan bezala, hau ez da kontrolatzen dudan materia, gustukoa dudana baizik; eta gustukoaren bila, bi erreferente nagusi aurkitu eta jarraitu izan ditut azkenaldian: Magnum eta Bo5tok.\nGaiaren inguruan apur bat besterik ez dut irakurri, unibertsitatean bereziki. Garai batean argazkilariek egunkarientzako lan egiten zuten, egunkariaren parte ziren. Gaizki ordainduak, arrisku handiak pasatzera behartuak eta beren lanaren inguruan inongo aitortzarik jaso gabe. 1947an Magnum Photo sortu zuten Robert Capa, Henri Cartier-Bresson, David Seymour “Chim”, Maria Eisner, George Rodger eta Bill eta Rita Vandivertek. Argazkilaritza independentea aldarrikatu eta praktikara eraman zuten. Euren kontura ateratzen zituzten argazkiak eta ondoren egunkariei saldu, arriskuarena ez zen asko aldatuko, noski, eta hortik aurrera (pixkana, pentsatzen dut) fotokazetaritza sona irabazten hasi zen. Egunkarietan jartzen ziren argazkietan argazkilariaren izena agertzea ez da betiko kontua izan. Argazkigintza orokorrean gustatuz gero, eta fotokazetaritza bereziki, web-orria bisitatu eta sare sozialetan jarraitzea gomendatzen dizuet. Estilo eta eskola ezberdinetako argazkilarien lana ikusteko aukera ematen du, bestela ikusiko ez genukeena.\nBestalde, eta etxera begira jarrita, Bo5tok argazkigintza kooperatibarekin egin nuen topo sarean duela gutxi. Argazkilarietako batzuk ezagutzen nituen: Ander Gillenea, Gari Garaialde eta Josu Trueba agertzen dira taldekide bezala. Horretaz gain, Andoni Lubakiren berri ere banuen aurretik, bereziki Sirian egin zuen lanagatik. Nik baino hobe azaltzen dute BO5TOK-eko kideek egiten duten lana:\n“BOSTOK PHOTO, munduaren ikuskera pertsonal batean oinarrituta kalitatezko irudiak eskaintzen dituen kooperatiba bat da, Euskal Herrian kokatuta dagoena. BOSTOKeko argazkilariek ibilbide luzea egina dute Euskal Herria argazkitara ekartzen, bai gatazka politiko-armatuaren berri ematen, bai eta lurraldeko kultur gai eta tradizio sendoak ere. Munduaren parte diren heinean, atzerrira ere begiratzen dute, kontatzeko istorio garrantzitsuen bila; hala nola nazioarteko gatazka, garatze bidean dauden herrialdeetako eguneroko bizitza eta beste hainbat giza kezka munduaren luze-zabalean. Uneoro bizi dugun garaiaren inguruan duten ikusmoldea erakusten saiatzen dira bertako kideak, horretarako lehen mailako fotokazetaritza eta argazkigintza dokumentalak eskaintzen dituen baliabideak erabiltzen dituztelarik.”\nNire ez-ezagutzatik nire moduan dabilenari bi erreferente baliotsu emateazen gaurko asmoa, eta ezjakintasunetik zera esatera ausartu: etxean foto-kazetaritza lan ederra egiten duten profesionalak daudela. Jarraitu itzazue sarean, eta gustuko gauzak ikusiko dituzue!\nbo5tok, Fotokazetaritza, magnum, ordoki, zuhaitz


Skimlinks datu hornitzailearen kontrol zerrenda - Eskuineko galderak egitea Martech Zone\nDuela gutxi arte, iragarki programatikoen erosketak egin nahi zituzten merkaturatzaile digitalek eta iragarkien agentziako profesionalek aurrez aurre zituzten Kutxa beltza datuen agertokia. Gehienak ez dira ingeniariak edo datu zientzialariak, eta konfiantza jauzi egin behar zuten eta datuen hornitzaileak datuen kalitateari buruzko erreklamazioak fidatu behar zituzten, inplementatu ondoren emaitzak aztertuz eta erosketa dagoeneko egin ondoren.\nBaina zer bilatu behar dute merkaturatzaileek eta agentziek datu hornitzaile batean? Nola zehaztu dezakete zein hornitzailek eskaintzen duen irtenbide zehatzena eta gardenena? Hona hemen egin beharreko galdera batzuk:\nNola biltzen dira datuak?\nErabiltzaile guztien zuzeneko behaketaren bidez edo ondorioztatutako datuak dira, non portaera ereduak erabiltzaile talde txiki batean hautematen diren eta gero talde handiagoetarako estrapolatzen diren? Datuak ondorioztatzen badira, zehaztasuna neurtutako taldearen tamainaren oso mende dago; beraz, garrantzitsua da hornitzaileak ebaluatzerakoan taldearen tamaina egiaztatzea. Gogoan izan, tamaina edozein dela ere, ondorioztatutako datuek zehaztasunaren beherakada dakarte estrapolatzean. Eta ez ahaztu datuak segmentutan modelatzen direnean, iragarpenak iragarpenetan oinarrituko direla benetako informazioan baino. Dinamika horrek esponentzialki handitzen du datuak ez egiteko arriskua.\nIdeia ona da zentzuzko galderak egitea inbutuko datuen indarra ebaluatzeko, demografia soiletik haratago transakzioetan, metadatuen jarraipenean eta erosketa-asmoa zehatzago aurreikusten duten beste seinale batzuetan aztertzeko. Skimlinks egunero 15 milioi argitaratzaile domeinu eta 1.5 merkatari biltzen dituen sare bateko 20,000 mila milioi erosketa asmo seinale jasotzen ditu. Makinaren ikaskuntza eta analisia aberastea beren produktuen adimen geruzan aplikatuz, Skimlinks-ek 100 milioi produktuen erreferentzia eta esteken taxonomia eta metadatuak ulertzen ditu. Informazio hau erabiltzaileek erosten dituzten produktuen eta marken araberako audientzia segmentu handiak eraikitzeko erabiltzen dute, pantaila, sare sozial eta bideo kanpainak eraginkorragoak izan daitezen.\nZer datu mota biltzen da?\nZerrendako hurrengoa nolako datuak biltzen diren jakitea da. Kategorien artean klikak, estekak, metadatuak, orriko edukia, bilaketa-terminoak, markak eta produktuak, prezioei buruzko informazioa, transakzioen agerpena, data eta ordua aurki daitezke. Zenbat eta datu mota gehiago bildu, orduan eta lehengaien iragarpen ereduek lan egin beharko dute, eta horrek zehaztasuna nabarmen hobetu dezake. Datu mota batzuk soilik biltzen badira –adibidez, inpresioak edo klikak– informazio mugatua egongo da iragarpenak gurutzatzeko edo erabiltzaileen profilak hobetzeko erabil daitekeena. Eszenatoki horretan, erabiltzaileen profil sinpleak eta zehaztugabeak sortuko dira.\nSkimlinks-ek datuak bildu eta aztertzen ditu eta argitaletxe eta merkatari anitzen ereduak hautematen ditu erosketa portaerak zehatz-mehatz aurreikusteko. Adibidez, bost webgune desberdinetan 10 orrialde bisitatzen dituen erabiltzaile baten konbinazioa hurrengo astean erosketa egiteko interesa adierazten duen eredutzat har liteke. Argitaletxe bakar batek ezin izan ditu datuak ekoiztu Skimlinks sarbidea 1.5 milioi domeinu dituen sarearen bidez, baina argitaratzailearen informazioa seinaleen datuen zati bat besterik ez da. Skimlinks-ek bere sareko 20,000 merkatarietatik ateratako datuak ere aztertzen ditu, hala nola prezioei buruzko informazioa, eskaera balioa eta erosketa historia.\nHori eginez gero, Skimlinks txikizkako ekosistema osoko seinaleak konbinatzen ditu.\nNola balioztatzen dira datuak?\nDatu hornitzaileak ebaluatzerakoan bilatu beharreko beste gaitasun kritikoa praktikan iragarpenak balioztatzeko gaitasuna da. Adibidez, beren segmentuak aldarrikatzen dituen hornitzaileek bihurketak gidatuko dituztela transakzio datuak jaso beharko dituzte erosketa egiten dela baieztatzeko. Transakzio-daturik gabe, ezin da balio-proposamena balioztatu.\nSkimlinks-ek audientzia bideratzeko zerbitzu programatikoa du, iragarleek erabiltzaileei erosketa zikloan dauden lekuaren arabera laguntzen diena. Aurreikuspenak testuinguruaren, produktuen eta prezioen datuak erabiliz egiten dira, eta transakzio informazioa erabiliz balioztatzen dira. Erabiltzaileen jarraipena egiten da espero zen erosketa egin zuten ala ez egiaztatzeko, eta segmentuak sortzen dituen ikaskuntza automatikoaren sistema informazio horren arabera etengabe trebatzen da. Horri esker, erosleek ordaindu ezin duten edo erosteko benetako intentziorik ez duten produktu bat ikertu duten kontsumitzaileak zuzentzen dituzte. Emaitza segmentuaren errendimendu hobea da.\nPublizitate programatikoan diharduten merkaturatzaile eta agentzia digitalek datu hornitzaile egokia aukeratu behar dute mila inpresio bakoitzeko kostua (CPM) edo ekintza bakoitzeko kostua (CPA) tasak optimizatzeko. Publizitate programatikoaren eta datuek bultzatutako marketinaren sektoreetako hazkunde tasak zaildu dezake datu hornitzaile egokia aukeratzen jakitea. Baina zentzu komuneko hiru galdera hauek aplikatuz datu hornitzaile baten balio proposamena ebaluatzerakoan, merkaturatzaile eta agentzia digitalek kutxa beltza ireki eta datu nahasketa egokia aurki dezakete.\nTags: egin klik datuakekintza bakoitzeko kostuainpresio bakoitzeko kostuacpacpmDatadatu hornitzaileadatuen kalitateadatuen baliozkotzeameta datuakmetadatapublizitate programatikoaaudientzia programatikoaskimlinkaktransakzio datuak


Langile gutxiagorekin beste solairu bat irekitzea erabaki dute Egogain Gerontologia Zentroan - etakitto.eus\nLangile gutxiagorekin beste solairu bat irekitzea erabaki dute Egogain Gerontologia Zentroan\nEgogain Gerontologia Zentroko langileek itxialdia egin zuten herenegun, agintariek langile gutxiagorekin beste solairu bat irekitzea erabaki dutelako, LAB sindikatuak jakitera eman duenez. Egogaineko langileek ia urte bi daramatzate borrokan euren lan baldintzen eta nagusien eskubideen alde eta, erabaki honen aurrean, “Gipuzkoako Foru Aldundiaren jarrera inposatzailea eta langile zein egoiliarrekiko erakutsi duen mespretxua salatzeko” egin zuten martitzeneko ekintza.\nLangileek adierazi zutenez, “Egogaineko langileok ez gara isildu ia bi urte beteko duen borrokaldi luze honetan, ezta gutxiago ere! Bai, ordea, bidelagunak galdu, 18 lankidek alde egin behar izan baitute egoerak behartuta, hau da, Aldundiak hartu duen prekarizazio eta esplotazio norabideagatik“.\nEuren berbetan, “Aldundia zuzentzen duten PNV eta PSEk itxurakeria egiten dute; pertsona helburu, Gipuzkoa orain, Etorkizuna eraikiz… marketing hutsa. Egogain gobernu talde honek eraikitzen duen errealitatearen adierazle garbia da; zaintza negozio bihurtzen dihardute, zerbitzu publikoak azpikontraten esku utziz. Era berean, zaintza sektore feminizatua izanik, lanean dihardugun garen emakumeok baztertuz. Egogaineko langileok lan eta bizi duinagatik borrokatzen jarraituko dugu, borrokaren eredu izaten jarraituko dugu“.\negogainEgogain Gerontologia Zentroagerontologokia\n« 94 eibartar igandean Donostian jokatutako 31. Lilatoian (barruan sailkapenak) Dantza eta genero-identitatea aztertzen dituen doktore-tesiaren defentsa egingo du Oier Araolaza eibartarrak matxoaren 20an »


160 urte baino gehiagoko historiarekin, Cementos Rezola-HeidelbergCement liderra da Euskal Herrian zementuaren, klinkerren eta eraikuntzarako produktu berritzaileen ekoizpenean.\n450 profesional baino gehiago ari dira eraikuntza-soluzioak ekoizten eta merkaturatzen eta produktu berriak garatzen, eraginkortasun-, moldakortasun- eta ingurumenarekiko errespetu-estandar altuetan oinarrituta.\nCementos Rezola FYM-HeidelbergCement-eko kidea da, eta Añorgan (Donostia), Arrigorriagan (Bilbo) eta Malagan (Bizkaia) dauden 3 zementu-lantegiz eta 4 zentro logistikoz osatutako industria-sarea du.\nFYM eta Cementos Rezolak euren presentzia geografikoa Hanson-HeidelbergCement hormigoi eta agregakin fabrikatzaile nagusienarekin konbinatzen dute. Ateratzen den gailua HeidelbergCement Hispania da, HeidelbergCement Group-en filial espainiarra, munduko lehen agregakin-ekoizlea, bigarrena zementuzkoa eta hirugarrena aurrez nahastutako hormigoizkoa.\nHaren industria-sareak agregakinak ekoizteko 600 zentro, hormigoizko 1.700 lantegi eta zementuzko 160 fabrika ditu, eta hornitzaile nagusia eraikuntzako materialen bertikalki integratuta dago.\nIndustria - enpresak eta banaketa


Eskifaia - Wikipedia, entziklopedia askea.\nOntzi baten gobernuaz eta zerbitzuaz arduratzen diren pertsona taldea\n(«Tripulatzaile» orritik birbideratua)\nEskifaia ontzi baten gobernuaz eta zerbitzuaz arduratzen diren pertsonek osatzen duten taldea da, eskuarki egitura hierarkizatuan antolatua dagoena. Ontziak izan daitezke itsas, urpeko, aire edo espazio-ontziak.\nEspazio-ontzi bateko eskifaia.\nItsasontzi bateko eskifaia.\nOhikoa da tripulazioa hierarkikoki antolatuta egotea. Horrek esan nahi du zuzendaritzako karguak betetzen dituzten pertsonak eta beren oharrak bete behar dituzten beste batzuk daudela. Egitura horrek giza taldeak ondo betetzen laguntzen du.\nItsasontzietan, kapitaina da arduradun nagusia, ontzia zuzentzeaz arduratzen da. Zubi-ofizialak, makinen burua, zubi ofiziala eta marinelen burua dira tripulazioa osatzen duten gainerako karguak.\nTripulazioaren ezaugarriak aldatu egiten dira garraiobidearen helburuaren arabera: karga-ontziek edo itsas-bidaiakoek ez dute tripulazio-mota bera izaten.\n1.9 Makina ofiziala\n1.10 Marinel, itsastar edo eskifai\nKapitaina edo komandantea itsasoan itsasontzi bat aginteaz arduratzen den pertsona da. Pertsona hori "patroia" ere izenda daiteke, kasu hauetan, normalean, itsasontzi txikien edo kostaldeen gobernuaren arduradunak direnean\nKapitaina autoritate guztia dauka itsasontzi batean. Itsasontziaren funtzionamendu guztiko arduraduna da. Zuzentzen du, koordinatzen du eta kontrolatzen du itsasontzian egiten diren jarduera guztiak, hori dela eta, segurtasunaren, tripulazioaren, kargamenduaren, nabigazioaren eta lana-organizazioaren arduraduna da. Armadorearen ordezkaria da.\nMakina departamentuan, makina nagusia funtzionamenduaren eta antolaketaren arduradun maximoa da.\nLaket-ontzien titulazioak basikoak dira eta errazak lortzeko.\nKapitaina maniobra guztien arduradun maximoa da, hori dela eta, kubiertan egon behar da maniobrak egiten direnean.\nZubiko guardiak estaltzeko itsasontziak hiru edo gehiago ofizial izaten dituzte, kapitaina guardiak ez dituelako egiten. Itsasontzi batzuetan tripulazioan bi zubi-ofizial eta kapitainaz eratuta daude.\nLehenengo ofiziala alborako lanaren antolaketaren lanak ditu bere kontu, ordutegiak, estiba kalkuluak, mantenimendu lanak, segurtasun ekipoak kontrolatu…\nBigarren ofiziala porrot egiteari buruz arduratzen da, kapitainaren irizpideak jarraituz eta bere guardiaz ere arduratzen da.\nHirugarren ofiziala nabigazioaren guardiaz arduratzen da, eta kasu batzuetan administrazio lanak egiten ditu (manifestuak, tripulazio zerrendak…). Lehenengo ofizialak beste egitekoak batzuk esleitu dezake.\nIkaslea praktiketan dagoenez bere misioa ikastea da, ez dauka erantzukizunik.\nKapitainaren karguaren antzekoa da baina arrantza-itsasontzietan (3000GT).\nPortuko-patroia ere badago, titulazio egokiarekin, portuko itsasontziak erabiltzeaz arduratzen da.\nGidaria ez da tripulazioaren parte. Ur mugatuetan edo atrakalekuetan eta desatraketan aditua da. Maniobra edo nabigazio arriskugarria hasi aurretik ontziratu. Zubian ordena guztiak zuzenean ematen dituen arren, itsasontziko komandanteak ez du bere ardura praktikoan uzten.\nBelaontzi zaharretan maisua izan ohi zen itsasontziaren egoera egokia zela bermatzen zuena bidaia hasi aurretik.\nBelaontzi handietan, kontramaisua marinelen arduraduna zen, maniobretan gidatzea bereziki. Gainera, estibaz eta nabearen mantenuaz arduratzen zen.\nGaur egun, itsasontzi pertsonal askotan nabigatzen jarraitzen du, tripulatzaile ez-ofizialez eta materialaz arduratzen dena.\nKapataz bezala kubiertan, aditua kaboetan, korapiloetan, pintura nahasteetan, kubiertaren mantenimendu prebentiboaren arduraduna, ere kroskoarena eta superestrukturarena.\nOntziaren lehen ofizialaren eskuineko eskua da.\nGainkargua itsasontziko kargaren arduraduna den ofiziala da. kargaren eta tripulazioaren dokumentazioa prestatzen du, beste kargu batzuk ere baditu: harrera, inbentarioa, kargaren entrega…\nMakinen burua da makinen saileko arduradun nagusia, eta agindu du ontzi osoaren propultsio-sistemak eta zerbitzu osagarriak zuzentzea, gainbegiratzea eta mantentzea, bai eta nabigazio- eta atrakatze-sistemak ere, bai eta beharrezko erosketa-eskaerak egitea ere, dena behar bezala funtzionatzeko eta mantenimendu egokia egin ahal izateko.\nAginte zubiaren guardiak estaltzeko, merkataritza-ontziek hiru ofizial edo gehiago izaten dituzte, kapitainak ez baitu guardiarik egiten.\nMakina nagusia profesionala izan ohi da, ondo formatuta eta titulatua (STCW’95)-ren bidez.\nZubian bezala, merkataritza-ontzietan hiru ofizial behar dira, guardiak egiteko (4 ordu guardiako eta 8 libre ofizial) makinaren etengabeko zaintza behar dutenak (makinetako burua ordezten du, ez du guardiarik egiten), makinetako bigarren ofiziala eta makinen hirugarren ofiziala. Ofizial horiek unibertsitateko titulazioa eta eskatutako esperientzia izan behar dute, lehenbizi makinen praktiketan, bigarrenaren kasuan, makinen hirugarren ofizialen kasuan edo lehen ofiziala izateko makinen bigarren ofizial gisa.\nMarinel, itsastar edo eskifaiAldatu\nOro har, tripulazioaren lodia osatzen dute, zerbitzuetarako itsasontzien kasuan izan ezik. Dagozkien ofizialen aginduetara, estiba-, mantenimendu- eta intendentzia-lanak egiteaz arduratzen dira\nItsasontzi modernoetan, marinelak nahiko espezializatuta daude (zamatzaileak, koipeztatzaileak, kalderetak, etab.).\nAntzina, marinelen ondoan, artisauak ontziratzen ziren, upeltegia (tonelero), Calafate, zurezko junturak zigilatzeaz arduratzen zena, edo karpinteroak.\nGerrako ontziek ez ezik, militarrak ere izan dituzte tripulazioaren artean.\nNahiz eta gaur egun itsas armadako itsasontzietan militarren presentzia arraroa izan, XVI. mendetik aurrera nabeetan aurkitu ohi ziren.\n↑ Eskifaia Euskaltzaindiaren Hiztegian\nAzken aldaketa 22 ekaina 2021(e)an, 16:13(e)tan\nOrriaren azken aldaketa: 22 ekaina 2021, 16:13.


Sei hilabetetan zehar Ipar eta Hego Euskal Herriko gazteak Euskal Eurohiriaren etorkizunak aritzeko bildu eta ateratako ondorioak aurkeztu ziren apirilaren 16an.\nSei hilabetetan, Komite Zientifiko baten babesarekin eta adituen aholkularitzarekin, 18 eta 33 urte arteko gazte talde batek mugaz gaindiko egungo errealitatearen azterketa sakondu du bost ardatz nagusitan: lurralde kudeaketa, enpresa harremanak eta enplegu aukerak, kultur lankidetza, kultur aniztasuna eta komunikabideak.\nDokumentazio, gogoeta eta eztabaida prozesu baten ondoren, Foroak bere AMIA azterketa egin du eta alor horretako behar konkretuak identifikatu ditu. Hau osatzeko, bi lurraldeetako gazteek batzuk besteez eta beren buruez duten pertzepzioa zehaztu dute.\nAzkenik, gazteek lau proiektuak definitu dituzte harremanak sakondu eta lurralde komunaren kohesioa bultzatzeko: Euskal Eurohiria. Proiektu bakoitzaren helburu, lidergo eta aliantzak, finantziazioa eta arriskuak zehaztu dituzte:\nEurohiria Bizi. Gizarte eragile eta hiritarretan oinarritutako elkartea euskal eurolurraldearen integrazio, sustapen, partaidetza eta zabalkunderako.\nHiritruke.eus plataforma. Kultur, aisia eta kirol alorreko trukeak sustatzeko weba, baita esperientzia eta jardute onak partekatzeko.\nTranshiria: Ipar-Hego Euskal Herria mugikortasuna sustatzea trena, autobus, tranbia, aparkaleku eta abarren sare intermodal koordinatu baten bidez.\nEuskal Herriko Labela: Lurralde guztirako marka komuna gizarte eta ingurugiro iraunkortasunean, lan lokal eta zirkuitu laburrean oinarrituta, Eusko monetaren trukeak sustatuz.\nHendaian izandako prentsaurrekoan parte hartu zuten: Eusko Ikaskuntzako Proiektu eta Pertsonen Garapenerako Zuzendari Arrate Arinek, Xaretu Elkarteko Jean-Marie Izquierdo, Euskadi Akitania Euroeskaldeko Marc Moulin, eta Euskal Eurohiria Mugaz Gaindiko Agentziako Daniel Arbulu.\nArratsaldeko saioan, Irunen, gazteek hitza hartu zuten proposatutako emaitza eta proiektuak aurkezteko. Ondoren, mahai-inguru batean, erakundeetako eta Foroko ordezkariek gai nagusiak eztabaidatu zituzten.\nProiektuko arduradunek adierazi dutenez, Foroko ondorio eta proposamenak dagokien erakunde eta politika publikoak definitzeko erabilgarri izatea nahi dute.\nTxostena eskuragarri dago Eusko Ikaskuntzaren web orrian.\nEuskaraz - Gazteleraz - Frantsesez\nEuskal Eurohiriaren Gazte Foroa Forum Jeune de l’Eurocité Basque Foro Joven de la Eurociudad Vasca


Eliseo Gil Zubillaga, “Urteko Nafar” Saria 2015 | Martin Ttipia Kultur Elkartearen Bloga\n2) ELISEO GIL-EN BIOGRAFIAREN LABURPENA\n1961ean jaio zen. Geografía eta Historian lizentziatu zen UPV-EHUn, eta ondoren master bat ikasi zuen, Ondare Arkeologiko, Historiko eta Artístikoari buruzkoa. Jarraian, Baskoniako “erromanizazioa”-ren ikerkuntzarantz bideratu zuen bere jarduna: Arabako hainbat aztarnategitan hartu zuen parte, gai honen inguruko solasaldi batzuk koordinatu zituen, eta idatzi nahiz artikulu asko argitaratu zuen.\nHonen ondorioz, 1994. urtean Baskoniako mendebaldeko aztarnategirik garrantzitsuenean -Iruña-Veleian, alegia- indusketak antolatzeko ardura jaso zuen, eta hau gauzatzeko Lurmen, S.L. sortu zuen, Idoia Filloyrekin batera. 2001. urtean 10 urteko hitzarmena sinatu zuen Eusko Tren enpresarekin, eta 2005-2006 urteetan grafitoak agertzen hasi ziren, 400 inguruko kopuruan: bertan aintzineko euskarari buruz, kristianizazioari buruz, nahiz Inperioko beste lurraldeetatik jasotako eraginari buruz ekarpen garrantzitsuak agertzen ziren.\nAztarnategiaren jabea den Arabako Foru Aldundiak (AFA) aholku batzorde bat sortu zuen, gehien bat UPV-EHUko irakaslez osatua, indusketen emaitzak aztertzeko. Txosten gehienak oraindik jasotzeke zirenean, eta Lurmenek proposatutako proba analitikoei eta ekarpen independienteei jaramonik egin gabe, 2008ko azaroaren 19an -”Bidegabekeriaren eguna”, alegia- aipatutako batzordeak, zalantza izpirik gabe, grafitoetan agertutako izkribuak faltsuak zirela ebatzi zuen, eta garai hartan Kultur Ahalduna zen Lorena López de Lacallek bat-batean Lurmen aztarnategitik bota zuen.\nHaatik, gauzak ez ziren hor gelditu: ondorengo hilabeteetan, AFAk Eliseo Gil, Oscar Escribano eta Rubén Cerdánen aurkako auzi-eskea ezarri zuen, faltsukeria egotzita. Auzi-eske horrek 7 urte daramatza instrukzio fasean, artxibatzea ala epaiketarako deialdiaren zain. Egoera hau da, batez ere, Sari honen bitartez salatu nahi duguna, eta, bide batez, Eliseori eta Lurmeneko kideei gure babesa adierazi.\n3) ZERTAZ ARI GARA “URTEKO NAFARRA” ESATEAN? ZERGATIK EMAN DIOGU SARIA ELISEORI?\nBaliteke zuen arteko batzuek -Eliseok berak, agian- zuen buruei zera galdetzea: zer esan nahi duzue “Urteko Nafarra” esatean? Izan ere, hau entzutean, gehienek, dena delako joera ideologikoa edukirik, gaurko C.F de Navarra, Alta Navarra edo Nafarroa Garaiaz soilik ari garela pentsatzen ohi dute.\nBegibistakoa denez, ez gara honetaz ari. Zertaz ari garen ulertarazteko, oso adibide zehatza jarriko dizuet. Hain zuzen ere, 12. mende hasieran idatzitako Codex Calixtinus-ek, Santiago de Compostelako katedralean gordetzen dena eta duela gutxi pil-pilean egon zena haren lapurketa dela eta, hauxe dio:“Soldata baten truke, nafar edo basko batek1 frantses bat erahilko du, ahal izanez gero. Haien eskualde batzuetan, batez ere Bizkaian eta Araban, nafarrak berotzen direnean, gizonezkoek eta andreek elkarri haien lotsariak erakusten dizkiete”. Hots, garai hartako Áraba Nafar Erresuma edo Estatuaren eskualde bat zen -gaurko egoerarekin zerikusirik ez duen egoera, alegia-, eta garai hartako arabarrak nafarrak ziren.\nGaurkoz gure herrikide gehienek barneratu ez duten errealitate batez (aurrerantzean kontzeptu hau askotan erabiliko dut) ari gara, beraz:\n– idatzizko euskarririk dugunetik behintzat, Ebro garaiak, Garonak, Mendebaldeko Pirinioak eta Kantauri itsasoak mugatzen duten esparru zabalean, hainbat gorabeherekin baina jarraikortasunez, gizarte bat bizi izan dela;\n– gizarte honek, Historian zehar hainbat izenez ezagutua izan dena (Vasconia, Cantabria, pueblo vasco, vascongado edo vasco-navarro, Euskal Herria…), eten gabe jardun duela hizkuntzan, zuzenbidean, erakundetzean, artegintzan, folklorean nahiz ekonomian, munduko beste herri guztiek bezalaxe;\n– halaber ere, politika arloan jardun duela, burujabeak eta nazioartean aitortuak izan ziren Baskoniako Dukerria eta, batez ere, Nafarroako Erresuma/Estatua bezalako egituren hazia eta bizkarrezurra izanik. Egitura hauen konkista eta menpekotasunean (politika, zuzenbidea, gizartea, nahiz kultura arloetan) dago gure gaurko egoeraren jatorria, eta ez gaur nagusi diren beste mito batzuetan.\nGure lehen saridunak, José Antonio González Salazarrek alegia, errealitate hau agerian utzi zigun, gure herriaren ohiturak, usadiozko antolakutza edo toponimia, besteak beste, biltzeko egindako lan bikainari esker, bereziki Bernedon eta Arabako Mendialdean. Eskerrik asko, José Antonio.\nGure bigarren saridunak, Joxe Ulibarrenak alegia, bere bizitza osoa eman du euskaroak garela guri gogorarazten; hots, berezko kosmogonia eta bizitzaren ikuspegia duen herri edo etnia bat, gero eta jende gutxiago honen jakinaren gainean badago ere. Joxek, baina, ikuspegi hau jaso du, bere aparteko Iruñeako Erresumaren Museoan, Arteta herrian. Horretaz gain, haren jeinuzko eskultore-eskuetatik gure Historian ahantzitako funtsezko pasarteak oroitzen dituzten eskultura dezente atera da, eta leku honetantxe Martin Ttipia eta “Nova Victoria” defendatu zuten gasteiztarrak oroituko dituen estatua ere berak egindakoa izango da. Eskerrik asko, Joxe.\nZuri dagokizunez, Eliseo, arkeologo moduan jardutean, zure nahia irizpide zientifikoen arabera gure iraganean hausnartzea, besterik gabe, izango zelakoan nago. Baina, ezinbestean, nahi hori garatzean errealitate horrekin topo egin zenuen, 400 ostraka edo grafitotan gauzaturik. Grafito horiek guztiek argibide baliotsua ematen digute, geure hizkuntza den euskararen iraganari buruz, garai hartako latinari buruz, gure herriaren kristianizazioari buruz, edo Erromatar Inperio anitzaren beste lurraldeekiko harremanari buruz. Eta horrexegatik, zure lan arduratsuari esker gure Historiaren -beraz, aipatutako errealitate horren- aro nagusi hau hobeto ezagutu ahal izan dugulako, emango dizugu Sari hau; bide batez, zure ahaleginari eutsi diezaiozun indarberritu nahi zaituztegu. Eskerrik asko, Eliseo.\nBaina Historian zehar hainbeste aldiz gertatu den bezala -Miguel Servet, Giordano Bruno edo Galileo Galileiren kasuetan, adibidez- errealitate zientifikoa zintzoki argitaratu nahi duen horrek, norbanakoen interesek, estatus batzuen iraupenak, edo status quo delakoa sustatzen duten dogma ikuezinek agindutako munduarekin talka egiten du.\nNafar Estatuak eredu saihestezina izan behar duela aldarrikatzen dugunok, sarritan, harresiekin eta onarpenik ezarekin topo egiten dugun bezala, Eliseok/Galileok eta haren Lurmeneko lagunek ere errukirik gabeko astindua jaso dute, gizarteak zer pentsatu behar duen edo zer ez duen pentsatu behar jakiteko dohaina dutela uste duten horiengandik, aurreko astean argi eta garbi ikusi dugun bezala2.\n4) AMAITZEKO GOGOETA BATZUK\nAmaitzeko, agurtu baino lehen, beharrezkotzat jotzen ditudan bi gogoeta plazaratu nahi nituzke.\nLehenengoa: ika-mika honetan kolokan dagoena ez da eztabaida ideologiko xume bat, edo Historiaren bertsioen inguruko eztabaida bat (Martin Ttipia Kultur Elkartean zilegitzat jotzen dugu hau, eta beti horren alde egingo dugu), baizik eta errealitatearen eta gertakizun historikoen ezagutza zabala, demokratikoa, zintzoa, kritikoa eta zientifikoa, ala boterearengandik -nolanahiko itxura hartzen duela- bultzatutako dogmak lehenetsi behar ditugun.\nBigarrena: (eta gehiegikeritan ez nabilelakoan nago…) nere ustez, orain eta hemen, alarma-oihua zabaldu behar dugu, gure ustez Madriletik eta Parisetik birzentralizazio hutsetik haratago bultzatzen ari diren agerizko erasoa dela eta, euskal herriaren oroimoen historikoa-ren konzientzia osoa berreskuratzea ekarri dezaketen ekimen guztien aurka. Lan horretan, zoritxarrez, ustez gure herria defendatzen duten lagun eta erakundeen geldotasuna eta, behin baino gehiagotan, laguntza ere bere alde daukate.\nAspaldi honetan Pedro Luis Uriartek osenki hitz egin du, Itun Ekonomikoaren aurkako erasoen harira sumatzen duen geldotasun eta ezjakintasunagatik. Geldotasun eta ezjakintasun hori, tamalez, Itun eta Hitzarmen Ekonomikora mugatzen ez dela esaten ausartuko nintzateke. Argi eta garbi esan dezagun: lehenbailehen suspertu ezean, akabatzear gaude.\nGure txikitasunean, apaltasunez baina amore eman gabe, eta, Newtonen hitzak erabiliz, José Antonio, Joxe eta Eliseo/Galileo bezalako erraldoien sorbalden gainean zutik, geldotasun eta gure oroimen historikoaren ezjakintasun horren aurkako borrokari eutsiko diogu, gure ustez -eta hemen dago arazoaren gakoa, gure aburuz- haren Historiaren jabe ez den herri bat ez da sekulan haren etorkizunaren jabe izango. Hurrengo geltokia 2016ko irailaren 24an izango da: egun horretan eta hemen bertan Martin Ttipia Lekua inauguratuko dugu. Honenbestez gonbidatuta zaudete.\nEta behingoz amaitzeko, Donibaneren Ebanjelioan (8:32) agertzen den aipamen ospetsu bat gogoratuko dut: Veritas liberabit vos (=egiak askatuko zaituzte). Hala izan bedi…\n– Iñgo Larramendi (Martin Ttipia Kultur Elkarteko Lehendakaria –\n1 ARGITZE OHARRA: 12. mendeko idatzi honetan “nafarrak” esaten zaie Pirinioko hego isurialdeko euskaldunei, Nafarroako Erresumaren mendekoak; eta “baskoak” Pirinioko ipar isurialdeko euskaldunei, aintzineko Baskoniako Dukerriaren mendekoak, gaurko “Gaskonia”, alegia. Garai hartan, lurralde hau hainbat bizkonderritan banaturik zegoen, eta hauen mendekotasuna Nafarroako Erregea eta Akitaniako Dukearen artean kulunkatzen zen.\n2 Saria eman aurreko astean, “El Correo” egunkariak, bere Arabako edizioan, orrialde nagusietan, zehatz-mehatz eta hiru egunez jarraian, Ertzaintzak eginiko Txosten judizialaren ondorioak argitaratu zituen, Lurmenek aurkitatukoa eta haren kudeaketa zikintzen dutenak. Txosten hau ez zioten aldez aurretik Eliseo Gili jakinarazi, eta, azken honek 2015/12/04ko prentsa-aurrekoan azaldu zuenez, ez du frogarik edo ebidentziarik ematen, eta susmoaren arlotik landa ez du ezer esaten.\n← Así vivimos la entrega del Urteko Nafar Saria 2015\nEl Celtismo en la hipótesis de la baskonización tardía (I) →\nOne thought on “Eliseo Gil Zubillaga, “Urteko Nafar” Saria 2015”\n2016 Iruña Veleia saridunak Eliseo Gil eta Idoia Filloy | Ostraka euskalduna 5:25 pm 4 urtarrila, 2017 Reply\n[…] Martin Ttipia elkarteak urteko nafarrak izendatu ditu eta 2. urtez 2014 eta 2015 Iruña Veleia saridunak ere dira Idoia Filloy eta Eliseo Gil arkeologoak. 1700 urteko euskara zaharra defendatzeagatik, Iruña Veleia sari preziatua eta tradizio handikoa irabazi dute. Zorionak. […]


Inbutu Hacks pdf - Eguneko inbutua\nInbutu Hacks pdf\nerosten duzu Behin zure Inbutua hack prestakuntza pakete berehalako gida hauek bertsio digital sarbidea ditzakezu.\na handia dira Kindle edo telefonoak, zure inbutua hack pdf edozein lekutan hartu ahal izango du zurekin errepidean zure web-oinarritutako enpresa zaindu edo zaudenean besterik multiataza eta zerbait espezifikoa nola kudeatu buruz instrukzioa azkar bat behar.\nGauza ona eta perk handia prestakuntza programaren kostuaren bakarrik kontuan izatea gertu da $10,000 marka.\nBadira ere beste gehitu hobariak direla doan emanez besterik sinatu for!\nNon sailkatua: inbutua Hacks Tartea: inbutua hack pdf


DeustoForum hitzaldia euskal ekonomian estortsioak eta terrorismoak izan duten eraginari buruz | Deusto Agenda\nDeustoForum hitzaldia euskal ekonomian estortsioak eta terrorismoak izan duten eraginari buruz\nETAren indarkeria terroristari buruzko ikerketek hainbat gai eta ikuspegi aztertu dituzte. Jorratu ez den alderdi batek enpresaburuen, exekutiboen eta profesionalen kontra zuzendutako estortsioko indarkeriarekin du zerikusia. Deustuko Unibertsitateko Etika Aplikatuko Zentroak koordinatutako ikerketa talde bat ari da gai hori lantzen gaur egun, “ETAren estortsioa eta indarkeria enpresaburu, zuzendari eta profesionalen kontra” proiektuan.\nUrtarrilaren 25ean, Pablo Díaz Morlán ekonomialariak hitzaldia emango du: Los efectos de la extorsión y del terrorismo en la economía vasca, aipatutako proiektuari buruzko lan mintegiaren barruan. Ekitaldia aurkezten eta moderatzen arituko da Javier Arellano Yanguas, Etika Aplikatuko Zentruko zuzendaria.\nETAren ekintzak gogorren jasan dituen gizarteko taldeetariko bat enpresaburu, exekutibo eta, batzuetan, mota askotako profesionalena izan da. Pertsona horiek beste gizarte talde batzuen antzeko eraso bortitzak pairatu dituzte maiz: mehatxuak, atentatuak eta jazarpena. Bestelako indarkeria mota berezi bat ere jasan izan dute: estortsio ekonomikoa, jarduera terroristaren nahitaezko finantzatzaile bihurtu dituztelarik. Mehatxua izan da, indarkeriazko ekintzez babestua, ETAk estortsionatutakoen borondatea makurrarazteko erabili izan duen ohiko tresna. Nahikoa izan ez denean, talde terroristak ez du inolako zalantzarik izan, eta bahiketa edo erailketa erabili izan ditu.\nETAren indarkeria terroristaren inguruko ikerketek hainbat gai eta ikuspegi batu dituzte: taldearen alderdi soziologikoak; dimentsio ideologiko eta politikoak; nazioarteko harremanak; eragindako biktimak; bilakaera historikoa; zenbait lurralde esparrutan izan duen jarduera; ETAren barne-funtzionamendua; liderrak, estrategiak, etab. Hala ere, jorratu ez den gaietariko bat goian aipatutako taldeen kontrako estortsioko indarkeria hori izan da. Ez da nahikoa ikertu jasan duten jazarpenaren norainokoa, eta horrek guztiak bizikidetza demokratikorako eta jarduera ekonomikorako izan dituen eraginak.\nHutsune hori bete nahirik, Deustuko Unibertsitateko Etika Aplikatuko Zentroak koordinatutako eta, hasiera batean, Bakeaz hausnarketa-talde desagertuaren inguruan bildutako ikertzaile-talde bat ikerketa-proiektu bat burutzen ari da: “ETAren estortsioa eta indarkeria, enpresaburu, zuzendari eta profesionalen kontra”. Helburua da, diziplina arteko ikuspegitik, honako arlo hauek aztertzea:\nenpresaburuen aurkako indarkeriaren norainokoa, ikuspegi historikotik.\nETA finantzatzeko mekanismoak.\nPolitika eta gizartea, estortsioa jasan dutenen aurrean.\nIndarkeria terroristaren eragina jarduera ekonomikoan.\nEstortsioaren dimentsio etiko-juridikoa.\nEstortsioaren ikuspegi politiko eta poliziala.\nHizlaria eta bere lana\nPablo Díaz Morlán (Bilbao, 1968) Ekonomia Zientzietako lizentziatua da Euskal Herriko Unibertsitatean eta Geografia eta Historian lizentziatua UNEDen. Alacanteko Unibertsitateko Ekonomiaren Historiako irakaslea da 1997tik, eta Enpresaren Historiako ikerketa taldeko zuzendaria da bertan. Landu dituen ikerrildoak honakoak dira: Enpresaren historia, familia enpresa, Europako siderurgia, terrorismoaren ondorio ekonomikoak eta Marokoko Protekzionismoa.\nSei libururen egilea da eta hainbat artikulu argitaratu ditu bertako aldizkari espezializatuetan eta atzerrikoetan, aipagarrienak hauek dira: Horacio Echevarrieta, 1870-1963. El político republicano (LID, 1999); Los Ybarra. Una dinastía de empresarios, 1801-2001 (Marcial Pons, 2002); Empresarios, militares y políticos. La Compañía Española de Minas del Rif (1907-1967) (Marcial Pons, 2015). Egilekidea da: Historia de la siderurgia de Sagunto (1900-1984) (Marcial Pons, 2009); Miguel Ángel Sáez Garcíarekin batera).\nToki kopuru mugatua. Etortzekoa bazara, mesedez, bete inprimaki hau. Informazio gehiago: 944 139 020\nBilboko campusa , DeustoForum , Gizarte eta Giza Zientzien Fakultatea , Fedea, Etika eta Erlijioa , Prensa\nOihane Gómezen doktorego tesiaren defentsa: "Promoting the Perception of Emerging Technologies in Wo...\nBidean doazen emakumeen bizitzak\nCovid osteko kultura zikloa. Jardunaldiak: Garuna, adimena eta pandemia


Irekia Eusko Jaurlaritza - Gobierno Vasco :: FICOD-ek Open Data Euskadi saritu du duen berrikuntza eta originaltasunagatik\nFICOD-ek Open Data Euskadi saritu du duen…\nEusko Jaurlaritza izan zen aurreko apirilean berak dituen datu publikoak Interneteko atari espezifiko batean eskaintzen dituen Espainiako lehenengo administrazioa\nOpen Data Euskadi proiektua FICOD sarien laugarren edizioan saritua izan da. Sari hauek Eduki Digitalen Nazioarteko Foroari lotuta daude. Hain zuzen ere, Herritarrentzako Zerbitzuen Proiekturik Onena izeneko kategorian izan da saritua. Telekomunikazioen eta Informazioaren Gizarterako Estatu idazkari Bernardo Lorenzo Almendros jaunak saria eman dio Funtzio Publikoko sailburuordea den Elena Pérez Barredo andreari gaur arratsaldean Madrilgo Juan Carlos I Kongresuetako Udal Jauregian egin den ekitaldian.\nHorrela, Industria, Turismo eta Merkataritza Ministerioak Eusko Jaurlaritza eta datu publikoak zabaltzeko eta berrerabiltzeko beronen zerbitzua nabarmendu egiten ditu eduki digitalen alorreko erakunde eta ekimen berritzailenen eta originalenen artean. Hain justu ere, Herritarrentzako Zerbitzuen Proiekturik Onena izeneko kategoriak edukiak sortzeko baita hezkuntza, osasuna, sustapen turistikoa, nagusiei laguntza eta antzeko alorretako zerbitzu publikoak hobetzeko ere eduki digitalak era berritzailean erabiltzen dituzten proiektuak aukeratzen ditu.\nEduki Digitalen Nazioarteko Foroa Informazioaren Gizartea garatzeko eta Europarekiko konbergentziarako Avanza2 Planaren barruan kokatzen da. Edukien industria osoko zuzendari eta profesionalak biltzen ditu baita gobernu eta herri administrazioetako zein alorreko erakunde eta elkarte esanguratsuenetako ordezkariak ere.\nEusko Jaurlaritza izan zen aurreko apirilean berak dituen datu publikoak Interneteko atari espezifiko batean eskaintzen dituen Espainiako lehenengo administrazioa. Horrela, Sektore Publikoaren Informazioa Berrerabiltzeari buruzko 37/2007 Legea bete du (2003/98/EE Zuzentarauari gainjartzen zaio lege hori) eta Gobernu Irekiaren ereduranzko joera gauzatu du.\nOpen Data Euskadi zerbitzua Justizia eta Herri Administrazio Sailaren mendeko Herritarrei Arreta Emateko Zerbitzuak darama eta Eusko Jaurlaritzaren datu publikoak eskuratzeko http://opendata.euskadi.net atarian gauzatzen da. Sektore infomediarioaren parte-hartzea izan duen sail arteko proiektu baten erakusleihoa da; Jaurlaritzak sustatzen dituen gardentasun, parte-hartze, zerbitzu eta eraginkortasunaren balioak agerian uzten ditu, eta erregistro publikoetarako sarbidea izateko eskubidea eta datu pertsonalen babesa uztartzen.\nOpen Data Euskadik, pribatutasun-, segurtasun- eta jabetza-murrizketarik gabeko datu publikoak erabiliz ezagutu eta eraikitzeko gonbitea egiten du. Informazioa behin eta berriz erabili daitezkeen formatuetan eskaintzen du, jabetza-lizentzia irekien pean. Lizentzia horiek aukera ematen dute datuak helburu komertzialekin banatu eta ustiatzeko. Irekieraren helburuak, balioa eta aberastasuna sortzea (hirugarrenen berrerabileraren bidez), gardentasuna sustatzea (kudeaketa publikoa aztertu eta ebaluatzeko balio baitu) eta administrazioen lankidetza erraztea dira.\nDatu-katalogoa zazpi kategoriatan egituratu da: datu estatistikoak, geografikoak, meteorologia-datuak, turistikoak, hizkuntzakoak, trafikokoak eta laguntzak, kontratazioak eta beste administrazio-prozedura batzuk. http://opendata.euskadi.net atariak hainbat motatako edukiak biltzen ditu: EAEko argazkiak, estazio meteorologikoetan bildutako informazioa, balio erantsi industrialaren bilakaera eta Euskadiko upategi eta ostalaritzako lokalen zerrenda.\nHerritarrei Arreta Emateko zuzendariak Open Data Euskadi zerbitzua azalduko du FICODen